text:
ABAKURAMBERE N’ABAHANUZI
IGICE CYA 72 - KWIGOMEKA KWA ABUSALOMU49
Dawidi amaze kumva umugani w’umuhanuzi Natani, yiciriye urubanza atazuyaje ati: “Azarihe inshuro enye;” kandi nk’uko yari abyivugiye yagombaga gucirwa urubanza. Bane mu bahungu be bagombaga gupfa, kandi urupfu rw’umwana wese rwari ingaruka y’icyaha cya se. AA 507.1
Dawidi yemeye yuko icyaha giteye isoni cya Amunoni, imfura ye gihera atagihaniwe. Amategeko yaciraga umusambanyi urubanza rwo gupfa, kandi ishyano Amunoni yari yakoze ryamuciragaho iteka byikubye inshuro ebyiri. Ariko Dawidi nawe wiciragaho urubanza ku bw’icyaha cye, yananiwe guhana uwacumuye. Abusalomu wafashaga mushiki we wari warahemukiwe agateshwa agaciro, hashize imyaka ibiri ahishe umugambi we wo guhora, ariko yari yubikiriye ngo amaherezo azasohoze umugambi we. Nuko ubwo bagiraga umunsi mukuru w’abana b’umwami, Amunoni wari warahumanyijwe no kuryamana na mushiki we arasinda, hanyuma yicwa ku itegeko rya mwene se. AA 507.2
Dawidi yari agezweho n’igihano inshuro ebyiri. Imbitsi yazaniye Dawidi ubutumwa buteye ubwoba buvuga buti: “Abusalomo yishe abana b’umwami bose, ntihasigaye n’umwe muri bo.” Maze umwami arabaduka ashishimura imyambaro ye, acura umurambo hasi, n’abagaragu be bose bamuhagarara iruhande, bashishimura imyambaro yabo.” Abahungu b’umwami barahunga bagaruka i Yerusalemu maze babwira se uko byagenze; Amunoni wenyine ni we wari wishwe; bityo “...bakihagera batera hejuru bararira kandi n’umwami n’abagaragu be bose bararira cyane.” Ariko Abusalomu ahungira kwa sekuru Talumayi, umwami w’i Geshuri. AA 507.3
Nk’uko byari bimeze no ku bandi bana b’umwami, Amunoni yari yararetswe agakora ibyo yishakiye. Yashakaga gushimisha umutima we ibyo ugambiriye byose atitaye ku byo Imana isaba. Nubwo yakoze icyo cyaha gikomeye, Imana yari yaramwihanganiye igihe kirekire. Mu myaka ibiri yose Amunoni yari yarahawe amahirwe yo kwihana; nyamara yakomeje gukora ibyaha maze ageza ubwo yicwa atihanye icyaha cye, yicirwa gutegereza urukiko ruteye ubwoba ryo ku munsi uheruka w’urubanza. AA 507.4
Dawidi yari yarirengagije inshingano yo guhanira Amunoni icyaha cye, maze bitewe no kudasohoza inshingano ye nk’umubyeyi kandi nk’umwami, hagakubitiraho no kutihana k’umuhungu we, byatumye Uwiteka yemera ko biba bityo ntiyatangira Abusalomo. Iyo ababyeyi cyangwa abayobozi batitaye ku nshingano yo guhana abakoze ibibi, Imana ubwayo izagira icyo yikorera. Imbaraga yayo ikumira ibibi izakurwaho kugira ngo hagire ibintu bibaho bihanishe icyaha ikindi. AA 507.5
Ingaruka mbi zo kudahana Amunoni kwa Dawidi ntizahagarariye aho, kuko aho ari ho Abusalomu yatangiriye kunyuranya na se. Abusalomo amaze guhungira i Geshuru, Dawidi abona yuko Abusalomu yagombaga guhanirwa amarorerwa yakoze, maze yanga yuko agaruka. Ibyo byongeye ibibi bikomeye umwami yari agiye guhura nabyo. Abusalomu wari umunyambaraga, akagira inyota y’ubutegetsi ndetse ntagire gahunda ihamye agenderaho, kuba mu buhungiro kwe kwatumye atagira uruhare mu byaberaga i bwami maze bidatinze yirundurira mu migambi iteza akaga. AA 507.6
Hashize imyaka ibiri, Yowabu yiyemeje kunga umwana n’umuhungu we. Kubw’uyu mugambi, yasabye umugore w’i Tekowa wari waramamaye ku bw’ubuhanga bwe kugira ngo abimufashemo. Uwo mugore asanga Dawidi amubwira yuko ari umupfakazi wari ufite abana b’abahungu babiri ari bo bonyine bari bamugize kandi bakamuhumuriza. Yamubwiye ko ba bana baje gutongana umwe yica undi none umuryango wabo wose ukaba ushaka yuko uwasigaye atangwa agahorwa amaraso yavushije. Nuko uwo mubyeyi aravuga ati: “...uko ni ko bashaka kuzimya ikara nsigaranye, ngo badasigira umugabo wanjye izina cyangwa umwuzukuru ku isi.” (2 Samweli 14:7). Ibyo bibabaza umwami maze asezeranira uwo mugore yuko azamurindira umuhungu ntagire icyo aba. AA 507.7
Amaze kwiyumvira amagambo avuye ku mwami amusezeranira ko uwo mwana atazicwa, yingingiye umwami kumwihanganira, maze amubwira yuko umwami ari we wafuditse kuko atagaruye mu rugo uwo yari yarirukanye. Yaravuze ati: “Twese tuzapfa duse n’amazi amenetse hasi, atakiyorwa ukundi. Kandi Imana na yo ubwayo ntihutiraho gukuraho ubugingo, ahubwo ishaka uburyo kugira ngo uwirukanywe ataba uciwe na yo.” Urwo rugero rw’impuhwe kandi rukora ku mutima rugaragaza urukundo Imana igirira umunyabyaha, (nubwo rwavuzwe ruturutse kuri Yowabu wari umusirikare w’umugome), ni igihamya gikomeye cy’uko Abisiraheli bari bazi neza ukuri gukomeye kwerekeranye no gucungurwa. Umwami ubwe yumvise uko akeneye imbabazi z’Imana, bityo ntiyashoboraga kwanga ibyo asabwe. Yategetse Yowabu ati: “Nuko genda ugarure uwo muhungu Abusalomu.” AA 508.1
Abusalomu yemererwa kugaruka i Yerusalemu, ariko ntiyemerewe kuza i bwami cyangwa kubonana na se. Dawidi yari yaratangiye kubona ingaruka mbi zo kureka abana be bagakora ibyo bishakiye; kandi nubwo yakundaga uwo muhungu we w’umunyaburanga kandi w’umuhanga, yabonye ko ari ngombwa kugaragaza uko yanga urunuka igikorwa cy’ubugome nk’icyo bikabera isomo Abusalomu na rubanda rwose. Abusalomu yamaze imyaka ibiri iwe ariko yaraciwe i bwami. Mushiki we yabaga iwe bityo kuhaba kwe bikomeza kumwibutsa ikibi kitakosorwa yakorewe. Uko ribanda nyamwinshi babibonaga, Abusalomu yari intwari aho kuba umugizi wa nabi. Maze bitewe n’ayo mahirwe yari afite, yiyemeje gukora uko ashobye kose kugira ngo abantu bamukunde. Igihagararo cye cyatumaga abamwitegereza bose bamukunda. “Kandi mu Bisirayeli bose, ntawashimwaga nka Abusalomu kubw’ubwiza bwe; uhereye mu bworo bw’ikirenge ukageza mu gihorihori nta nenge yamubonekagaho.” Ntabwo byari byiza ko umwami areka umuntu nka Abusalomu, ufite imico yo kurarikira n’ubuhubutsi, yamara iyo myaka ibiri muri ayo majune. Nanone kandi icyo Dawidi yakoze akamwemerera kugaruka i Yerusalemu nyamara akanga yuko babonana, byatumye abantu bamugirira impuhwe. AA 508.2
Kubera ko Dawidi yahoraga yibuka uko ubwe yishe amategeko y’Imana, yasaga n’uwaguye ikinya mu mico mbonera. Yari afite intege nke kandi atagishobora gufata umwanzuro mu gihe mbere y’uko akora icyaha yari umunyambaraga kandi uzi gufata imyanzuro. Uko abantu bamwubahaga byari byaragabanutse, bityo ibyo byorohereje umuhungu we mubi mu migambi yacuraga. AA 508.3
Binyuze mu kuvuganirwa na Yowabu, Abusalomu yongeye kwemererwa kubonana na se; nyamara nubwo hariho ubwiyunge bugaragara inyuma, yakomeje imigambi ye. Noneho yabaye nk’uwigira umwami, akagira amagare n’amafarashi ndetse n’abantu mirongo itanu bamujyaga imbere. Kandi igihe umwami yabaga ananiwe cyane akeneye ikirihuko n’aho aba wenyine, Abusalomu yakoraga uko ashoboye kose kugira ngo yikundishe abantu. AA 508.4
Kutagira icyo yitaho kwa Dawidi no kudafata imyanzuro kwe kwateje impinduka mu bamwungirije. Gutanga ubutabera byarangwagamo kwirengagiza no gutinda. Abusalomu yakoranaga ubuhanga maze akifashisha ibitaranezezaga abantu agira ngo bamugirire icyizere. Uko bukeye uwo mugabo w’uburanga yabonekaga ku irembo ry’umurwa mukuru, aho abantu benshi babaga bategerereje gutanga ibibazo byabo ngo bikemurwe. Abusalomu yabajyagamo agatega amatwi ibibashengura, akabereka yuko ababajwe n’imibabaro yabo kandi yuko anababajwe n’uburyo ubutegetsi budakora neza. Ubwo yabaga amaze kumva ikibazo cy’umuntu umwe yaramubwiraga ati: “Umva, urubanza rwawe ni rwiza kandi ruraboneye, ariko nta muntu umwami yashyizeho kumva ibyawe.” Yongeragaho ati: “Yemwe, iyaba naragizwe umucamanza wo muri iki gihugu, umuntu wese wagize impamvu yose cyangwa urubanza akansanga, namuciriye urubanza rutabera. Iyo hagiraga umuntu umwegera kumuramya, yaramburaga ukuboko kwe, akamufata akamusoma.” AA 509.1
Umuhungu w’umwami agandishiriza ubutegetsi maze kutabwishimira bikwira hose vuba. Abantu bose bashimaga Abusalomu. Muri rusange abantu bamufataga ko ari we uzasimbura se ku ngoma; abantu bamurebanaga ishema babona ko ari we ukwiriye kuzajya muri uwo mwanya w’icyubahiro, maze icyo cyifuzo cy’uko yaba umwami kiravugwa cyane. “Nuko Abusalomu yigarurira imitima y’Abisiraheli.” Nyamara umwami ntiyabonaga ibyo bitewe n’urukundo yakundaga umuhungu we, bityo ntiyagira icyo akeka. Dawidi yafataga kwitwara cyami kwa Abusalomu nk’aho agamije guhesha icyubahiro ubwami bwe kandi nk’aho ari uburyo bwo kugaragaza ibyishimo by’uko biyunze. AA 509.2
Intekerezo z’abantu zari ziteguye ibyendaga gukurikiraho, maze Abusalomu yohereje abatasi rwihishwa mu miryango yose gutegura uburyo bwo kwigomeka. Icyo gihe yabeshye ko agiye gutamba ibitambo kugira ngo imigambi ye y’ubugambanyi itamenyekana. Ibyo yari amaze igihe yararahiriye ko azakora igihe yari mu buhungiro byagombaga gukorerwa i Heburoni. Nuko Abusalomu abwira umwami ati: “Ndakwinginze, nyemerera njye guhigura umuhigo nahigiye Uwiteka i Heburoni. Kuko umugaragu wawe nahize umuhigo ubwo nari ntuye i Geshuri muri Siriya; naravuze nti: ‘Uwiteka naramuka ansubije i Yerusalemu, ni koko nzakorera Uwiteka.” AA 509.3
Uwo mubyeyi wakundaga umwana we, anejejwe n’icyo kimenyetso cyo gukiranuka k’umwana we, amusabira umugisha aramusezerera. Noneho ubugambanyi bwari bugiye gusohoza umugambi wabwo. Igikorwa guheruka cy’uburyarya bwa Abusalomu nticyari kigambiriye kubeshya umwami gusa, ahubwo cyari n’icyo gutuma abantu bamwizera maze akabona uko abashuka bakagomera umwami wimitswe n’Imana. AA 509.4
Abusalomu afata urugendo yerekeza i Heburoni, maze ajyana “n’abagabo magana abiri avanye i Yerusalemu, bahamagawe kugenda, bagenda batagira uburiganya, nta cyo bazi.” Abo bagabo bajyanye na Abusalomu batazi rwose yuko urukundo bakunda umuhungu w’umwami rubaganisha ku kugomera se. Abusalomu ageze i Heburoni, yahise ahamagaza Ahitofeli, umwe mu bajyanama bakomeye ba Dawidi, umugabo wari uzwiho ubwenge bwinshi, abantu batekerezaga ko ibitekerezo bye ari byiza kandi birimo ubwenge nk’iby’umuntu uvugana n’Imana. Ahitofeli yifatanyije n’abo bagambanyi, maze inkunga ye ituma abantu babona yuko umugambi wa Abusalomu uzagerwaho, bitera n’abandi bantu bakomeye bo mu turere twose tw’igihugu bamusanga. Igihe impanda zo kwigomeka zavugaga, abatasi ba Abusalomu bakwije inkuru mu gihugu hose ko Abusalomu yabaye umwami maze abantu benshi baramusanga. AA 509.5
Muri icyo gihe impuruza igera i Yerusalemu ku mwami. Dawidi yatunguwe no kubona ko ubwigomeke bwadutse iruhande rwe. Umwana yibyariye — umwana yari yarakunze kandi yiringiye - yari amaze igihe amugambanira ngo amwambure ikamba rye kandi nta gushidikanya yajyaga no kumwica. Muri ako kaga gakomeye Dawidi yari agezemo, yahereyeko akanguka ava mu gihu cyo gucika intege yari amazemo iminsi maze yuzuye umwuka wamuranze mu myaka ye ya mbere, yitegura guhangana n’ako kaga kari gatunguranye. Abusalomu yariho akoranyiriza ingabo ze i Heburoni ku birometero mirongo itatu gusa uvuye i Yerusalemu. Ibyo byigomeke byajyaga kugera ku marembo ya Yerusalemu bidatinze. AA 510.1
Dawidi asohoka mu ngoro ye yitegereza umurwa —“uburebure bwawo ni wo byishimo by’isi yose, ni wo rurembo rw’umwami ukomeye.” (Zaburi 48:2). Atekereje kuvushiriza amaraso mu murwa we no kuwurimbura agira ubwoba. Mbese yajyaga guhamagara abagaragu bari bakiyoboka ingoma ye ngo baze bamufashe maze arwanire kugumana umurwa we? Mbese yari kwemera ko Yerusalemu yuzurwa n’imivu y’amaraso? Aherako afata icyemezo. Imiborogo y’intambara ntiyari ikwiriye kumvikanira mu murwa watoranyijwe. Yahisemo kuva muri Yerusalemu maze akareba uko abantu be bamukunda kandi akabaha n’umwanya kugira ngo baze bamushyigikire. Muri ako kaga gakomeye, Dawidi yari afite inshingano yagombaga kuzuza imbere y’Imana n’abantu be ari yo yo gukomeza ubutegetsi yari yarahawe n’Imana. Ikibazo cy’ayo makimbirane yagombaga kugishyira mu maboko y’Imana. AA 510.2
Dawidi asohoka muri Yerusalemu yicishije bugufi kandi afite agahinda — ava ku ntebe ye ya cyami, mu ngoro ye, atandukana n’isanduku y’Imana bitewe no kwigomeka k’umuhungu we yakundaga. Abantu bamukurikira ari benshi, bababaye, bagenda nkabajya guhamba. Umutwe w’ingabo zari zishinzwe kurinda umwami wari ugizwe n’Abakereti, Abapereti, n’Abagiti magana atandatu baturukaga i Gati, wayoborwaga na Itayi, uherekeza umwami. Ariko Dawidi wari usanzwe agira imico itarangwa no kwikunda, ntiyabashije kwemera ko abo banyamahanga bari baramushakiyeho amakiriro bafatanya na we ibyago bye. Yababwiye amagambo atangaje ko bakwiriye kwitegura guhura n’ingorane kubera we. Maze umwami abaza Itayi w’Umugiti ati: “Wowe ni iki gitumye ujyana na twe? Subirayo ugumane n’umwami kuko uri umunyamahanga waje uciwe, subira iwawe. Mbese ko waje ejo, none nabasha nte kukubwira ngo uzererane natwe hirya no hino ubwo ngiye kujya aho mbonye hose? Subirayo, usubiraneyo na bene so. Imbabazi n’ukuri bibane na we. » AA 510.3
Itayi aramusubiza ati : “Ndahiye Uwiteka uhoraho n’ubugingo bw’umwami databuja, aho umwami databuja azaba, ni kuba gupfa cyangwa kuba muzima, aho ni ho umugaragu wawe nzaba.” Aba bantu bari barahindutse bava mu bupagani bakajya baramya Uwiteka, maze bagaragaza kudahemuka ku Mana yabo n’umwami wabo nk’indahemuka. N’umutima wishimye, Dawidi yemeye ukwitanga bamwitangiye n’ubwo byasaga nk’aho ibye byari byarangiye, maze bose bambuka akagezi Kidironi, bagenda bagana mu butayu. AA 510.4
Na none uwo murongo w’abantu urahagarara. Itsinda ry’abantu bari bambaye imyambaro yejejwe ryazaga ribasatira. “Kandi Sadoki na we azana n’Abalewi bose bahetse isanduku y’isezerano ry’Imana.” Abari bakurikiye Dawidi bitegereje ibyo nk’ikintu kinejeje. Kuri bo, kuza kw’icyo kimenyetso cyera kwari indahiro ibagaragariza ko bazakira kandi bazanesha byanze bikunze. Isanduku y’Imana yari gutera abantu ubutwari bwo kwifatanya n’umwami. Kubona Isanduku itari i Yerusalemu rero, byajyaga gutera ubwoba abayoboke ba Abusalomu. AA 511.1
Dawidi abonye iyo sanduku y’isezerano ry’Imana, umunezero n’ibyiringiro bimara akanya gato bisabye umutima we. Ariko bidatinze agira ibindi bitekerezo. Nk’umuyobozi washyizweho ngo atware ubwoko bw’Imana, yari afite inshingano ikomeye. Nta nyungu ze ku giti yagombaga kwitaho, ahubwo ikuzo ry’Imana n’imibereho myiza y’abantu be ni byo byagombaga kuba nyambere mu mutima we. Imana yabaga hagati y’Abakerubi yari yaravuze ibya Yerusalemu iti: “Aha ni ho buruhukiro bwanjye iteka ryose” (Zaburi 132:14), kandi nta mutambyi cyangwa umwami wari ufite uburenganzira bwo kuhakura ikimenyetso cy’uko Imana ihari atabiherewe uburenganzira na Yo. Kandi Dawidi yari azi ko umutima we n’ubugingo bwe bigomba kujyanirana n’amategeko y’Imana, bitaba ibyo isanduku y’isezerano yari kuzaba isoko y’ibyago aho kuba isoko yo kunesha. Yahoraga yibuka icyaha gikomeye yari yarakoze. Muri ubwo bugambanyi yagiriwe yabonagamo igihano cy’Imana. Inkota itaragombaga kuva mu rugo rwe yari yakuwe mu rwubati. Ntabwo yari azi amaherezo y’iyo ntambara. Ntabwo ari we wari ukwiriye gukura mu murwa w’igihugu amategeko yera yari abumbiyemo ubushake bw’Imana ari yo Mutegetsi wabo, kandi ayo mategeko ni yo yari itegekonshinga ry’igihugu n’urufatiro rwo kugubwa neza kwacyo. AA 511.2
Dawidi ategeka Sadoki ati: “Subiza isanduku mu murwa. Nindamuka mbonye imbabazi ku Uwiteka azangarurayo, kandi azayinyereka n’ubuturo bwe. Ariko nambwira atya ati: ‘Sinkwishimira’; dore ndi hano nangenze uko ashaka.” AA 511.3
Dawidi yongeyeho ati: “Aho nturi bamenya?” —umuntu washyizweho n’Imana kugira ngo ahwiture abantu. “Subira mu murwa amahoro n’abahungu bawe bombi, Ahimasi umwana wawe, na Yonatani umwana wa Abiyatari. Dore nzategerereza ku byambu byo ku ishyamba, kugeza aho muzantumiraho inkuru z’impamo.” Mu murwa abo batambyi bagombaga gukorera umwami umurimo mwiza bakamenya ibikorwa byose n’imigambi y’abigometse, maze bakabimenyesha umwami rwihishwa batumye abana babo ari bo Ahimasi na Yonatani. AA 511.4
Ubwo abo batambyi basubiraga i Yerusalemu, umwijima w’icuraburindi watwikiriye uwo murongo w’abantu. Umwami wabo yari abaye impunzi, na bo ubwabo babaye ibicibwa, isanduku y’Imana ibarekuye, bityo rero ahazaza hari hijimye hateye ubwoba n’urujijo! “Dawidi aterera aho bazamukira ku musozi wa Elayono, agenda arira ikijyaruguru, yari atwikiriye umutwe adakwese, kandi n’abari kumwe na we bose bitwikiraga imitwe bazamuka barira ikijyaruguru. Maze umuntu abwira Dawidi ko Ahitofeli ari umwe mu bajyanama b’ubugome, ufatanyije na Abusalomu.” Dawidi yongeye kuzirikana ko ibyo byago arimo ari ingaruka z’icyaha cye. Impamvu yatumye Ahitofeli wari umuyobozi warushaga abandi bose ubuhanga bwo gutegeka acika, ni uko yagira ngo ahorere icyaha cyo gusuzugurwa k’umuryango we cyabaye mu bibi Dawidi yakoreye Betisheba, wari umwuzukuru we. AA 511.5
Dawidi arasenga ati: “Uwiteka ndakwinginze, hindura inama za Ahitofeli ubusa.” Umwami ageze mu mpinga y’umusozi, arapfukama arasenga, atura Imana umutwaro wari umuremereye kandi asaba kugirirwa imbabazi z’Imana yicishije bugufi. Byabaye nk’aho isengesho rye ryahise risubizwa. Nuko Hushayi w’Umwaruki, wari umujyanama w’umunyabwenge kandi ushoboye, wari waragaragaje ko ari incuti ya Dawidi idahemuka, araza asanga umwami washishimuye imyenda ye kandi yisize umukungugu mu mutwe, aza kwifatanya n’umwami wari wakuweho kandi wari wahunze. Abihishuriwe n’Imana, Dawidi yabonye ko uwo mugabo w’umwiringirwa ari we ukenewe kugira ngo ajye kurengera inyungu z’umwami akamubera icyitso mu murwa mukuru. Dawidi abimusabye, Hushayi yemera gusubira i Yerusalemu gukorera Abusalomu kugira ngo ajye arogoya inama z’ubugome za Ahitofeli. AA 512.1
Kubera iryo humure bari babonye mu gihe cy’umwijima, umwami n’abari bamukurikiye bakomeje urugendo bamanukira mu mucyamu w’iburasirazuba bw’umusozi wa Elayono, banyura mu bihanamanga by’ibitare n’ikidaturwa ahagana ku ruzi rwa Yorodani. “Umwami ageze i Bahurimu, abona haturutseyo umugabo wo mu muryango wa Sawuli witwaga Shimeyi mwene Gera, arasohoka aza amutuka. Atera Dawidi amabuye n’abagaragu b’umwami Dawidi bose, kandi abantu bose n’abanyambaraga bose, bari bamukikije iburyo n’ibumoso. Shimeyi aramutuka ati: ‘Genda genda wa mwicanyi we, wa kigoryi we. Uwiteka yakugaruyeho amaraso y’inzu ya Sawuli yose wizunguriye ugatwara, none Uwiteka yagabiye Abusalomu umuhungu wawe ubwami bwawe, kandi dore na we uzize igomwa ryawe kuko uri umwicanyi.” AA 512.2
Dawidi agikomeye, Shimeyi ntiyari yarigeze kwerekana haba mu bikorwa cyangwa mu magambo ko atamuyoboka. Ariko igihe umwami yari mu kaga, uyu mubenyamini yagaragaje imico ye nyakuri. Yari yarubashye Dawidi akiri umwami, ariko ubwo yari acishijwe bugufi aramutuka. Yari umuntu mubi kandi wikanyiza, maze abona ko abandi bahuje imico nawe, kandi ahanzweho na Satani urwango rwe arucucumukra ku muntu Imana yari yihaniye. Umwuka utera umuntu kwishima hejuru, kwandagaza cyangwa kubabaza umuntu uri mu gahinda, ni umwuka wa Satani. AA 512.3
Ibirego Shimeyi yashinjaga Dawidi byari ibinyoma bisa biafite ishingiro. Dawidi ntiyari ahaniwe yuko yagiriye nabi Sawuli cyangwa ab’inzu ye. Igihe Sawuli yari mu maboko ye, yashoboraga kuba yaramwishe, ariko icyo yakoze gusa ni uko yakase ikinyita cy’ikanzu ye, ndetse na we ubwe yaje kwigaya kubw’uko yasuzuguye atyo umuntu Uwiteka yimikishije amavuta. AA 512.4
Hagiye hagaragara ibihamya bikmeye by’uko Dawidi yubahaga cyane ubuzima bw’umuntu ndetse n’igihe ubwe yabaga ahigwa nk’inyamaswa. Umunsi umwe ubwo yari yihishe mu buvumo bwa Adulamu, intekerezo ze zerekeye ku mudendezo yari yaragize ubwo yari umusore maze Dawidi wari wahunze aravuga ati: “Icyampa nkabona unsomya ku mazi y’iriba ryo ku irembo ry’i Betelehemu.” (2Samweli 23:13-17). Icyo gihe Betelehemu yari mu maboko y’Abafilisitiya; ariko abagabo batatu b’intwari bo mu ngabo ze baratanyije baca ku barinzi maze bazanira shebuja ku mazi y’i Betelehemu. Dawidi ntiyayanyoye. Yaratatse ati: “Ntibikabeho Uwiteka, kuba nakora ntyo. Ndebe nywe amaraso y’abantu bahaze amagara yabo?” Maze mu cyubahiro cyinshi Dawidi asuka ayo mazi nk’ituro atuye Imana. Ibihe byinshi by’imibereho ya Dawidi yabimaze mu ntambara; ariko mu bantu bose banyuze mu magorwa nk’ayo, ni bake bashoboye kubyihanganira nka Dawidi, ntibinangira imitima kandi ntibacogora. AA 512.5
Mwishywa wa Dawidi witwaga Abishayi, yari umwe mu batware b’ingabo b’intwari, yananiwe gukomeza kwihanganira kumva ibitutsi bya Shimeyi. Abishayi yaravuze ati: “Ariko ni iki gituma tureka iyo mbwa y’intumbi agatuka umwami databuja? Ndakwinginze reka nambuke muce igihanga.” Ariko umwami amubuza agira ati: “Murareba uko umuhungu wanjye nibyariye agenza ubugingo bwanjye. Mbese uwo Mubenyamini ntiyarushaho? Nuko nimumureke yitukire, kuko Uwiteka yabimutegetse. Ahari Uwiteka azareba inabi ngirirwa, kandi Uwiteka azanyitura ibyiza kubw’iyo mivumo yamvumye uyu rnunsi.” AA 513.1
Umutima wa Dawidi wamwibutsaga ukuri kubabaje kandi gukojeje isoni. Ubwo abantu b’umwami b’indahemuka bibazaga impamvu yatumye imigisha ye ihinduka imivumo mu buryo butunguranye, kuri we ntibyari ubwiru yari ayizi. Ibihe byinshi yari yaratekereje ku bizamubaho mu bihe nk’ibyo. Ndetse yatangazwaga n’uko Imana yari yarihanganiye cyane ibyaha bye igihe kirekire nk’icyo, igatinza igihano yari akwiriye. Maze noneho ubwo yahungaga by’ikubagahu afite agahinda, ibirenge bye byambaye ubusa, imyambaro ye ya cyami yasimbujwe ibigunira, imiborogo y’abari bamukurikiye yirangira mu misozi, yatekereje umurwa we yakundaga, ari wo yakoreyemo icyaha. Yibutse ineza y’Imana no kwihangana kwayo maze agarura ibyiringiro. Yiyumvisemo ko Uwiteka azakomeza kumugirira impuhwe. AA 513.2
Inkozi z’ibibi nyinshi zitanga urwitwazo ku byaha byazo zerekana uko Dawidi yacumuye, nyamara bake cyane nibo barangwa no kwihana no kwicisha bugufi nk’ukwa Dawidi. Mbega uburyo ari bake cyane bakwihanganira gucyahwa no guhanwa bihanganye kandi bafite ubutwari nk’ibyo yagaragaje! Yari yarihanye icyaha cye, kandi yamaze imyaka myinshi ashishikariye kuzuza inshingano ze nk’umugaragu mwiza w’Imana. Yari yarakoze byinshi kugira ngo azamure igihugu cye, kandi igihe yari ku ngoma igihugu cyari cyarakomeye ndetse kigubwa neza ku rwego kitari cyarigeze kugeraho. Yari yarakoze ububiko bwinshi bw’ibikoresho byo kubaka inzu y’Imana, ariko se noneho ibyo yari yarakoze mu mibereho ye yose byari bigiye gusenywa? Mbese umusaruro w’imirimo yakoreye Uwiteka imyaka myinshi, umirimo yakoranye ubuhanga n’ubwitange, wari ukwiriye guhabwa umuhungu we w’inguguzi kandi w’umugambanyi, utaritaga ku cyubahiro cy’Imana cyangwa ku kugubwa neza kw’ishyanga rya Isiraheli? Mbega uko byari kuba ibisanzwe ko Dawidi yari kwitotombera Imana muri uwo mubabaro ukomeye! AA 513.3
Dawidi yabonaga ko icyaha cye ari cyo cyamuteje ako kaga arimo. Amagambo y’umuhanuzi Mika agaragaza umwuka warangaga umutima wa Dwidi. “Wa mwanzi wanjye we, we kunyishima hejuru ningwa nzabyuka, ninicara mu mwijima Uwiteka azambera umucyo. Nzihanganira uburakari bw’Uwiteka kuko namugomeye, kugeza ubwo azamburana akantsindira. Azansohora anjyane mu mucyo, mbone kureba gukiranuka kwe.” (Mika 7:8,9). Kandi Uwiteka ntiyaretse Dawidi. Ibi byamubayeho icyo gihe mu mibereho ye, igihe yagirirwaga nabi bikomeye kandi agatukwa, akagaragaza kwicisha bugufi, kutikunda, kugira ubuntu, no kumvira, ni bimwe mu bintu by’agaciro byaranze imibereho ye yose. Nta na rimwe yari yarigeze akomera cyane mu maso y’Imana nk’icyo gihe ubwo mu bigaragara yari yacishijwe bugufi cyane. AA 513.4
Iyo Imana yemerera Dawidi gukomeza gukora icyaha ntacyahwe, kandi agakomeza kwica amategeko y’Imana, akaguma ku ngoma ye afite amahoro kandi aguwe neza, abahakanyi n’abatizera bari kubona urwitwazo bagakoresha igitekerezo cya Dawidi bahinyura iyobokamana rivugwa na Bibiliya. Ariko mu byo Imana yemeye ko Dawidi anyuramo, Uwiteka agaragaza ko adashobora kubererekera cyangwa gushyigikira icyaha. Igitekerezo cya Dawidi gituma tubona iherezo rikomeye Imana ibona mu buryo igenza icyaha. Iki gitekerezo kidufasha kwitegereza no mu bihano bibabaje cyane tukabonamo isohozwa ry’imigambi yayo y’imbabazi n’ubuntu. Yacishije umunyafu kuri Dawidi ariko ntiyamurimbuye. Uruganda rutunganya ubutare rukuramo inkamba, ariko ntirubukongora ngo bushire. Uwiteka aravuga ati: “Niba bazaca ku mateka yanjye, ntibitondere amategeko yanjye, ni bwo nzahoresha ibicumuro byabo inkoni, no gukiranirwa kwabo nzaguhoresha kubakubita. Ariko sinzamukuraho rwose imbabazi zanjye, sinzivuguruza umurava wanjye.” Zaburi 89:31-33. AA 514.1
Nyuma gato y’uko Dawidi avuye i Yerusalemu, Abusalomu n’ingabo ze bahise binjira maze bigarurira igihome gikomeye cy’Abisiraheli ntawe ubarwanyije. Hushayi aba umwe mu babanje kuramya uwo mwami wari wimye vuba, maze uwo mwana w’umwami atungurwa kandi anezezwa no kugira mu bayoboke be uwahoze ari incuti n’umujyanama wa se. Abusalomu yari yizeye yuko azasugira agasagamba. Kubera ko kugeza ubwo imigambi ye yari yamuhiriye, kandi akaba yarashakaga gukomeza ingoma ye no gutuma igihugu kimugirira icyizere, yakiriye Hushayi i bwami neza. AA 514.2
Abusalomu yari akikijwe n’ingabo nyinshi ariko abenshi muri bo ntibari baratojwe iby’intambara, kandi kugeza ubwo bari batararwana. Ahitofeli yari azi neza ko ibya Dawidi bitararangira. Umugabane munini w’igihugu wari ugikunze Dawidi; yari afite ingabo zatojwe neza, kandi zari indahemuka ku mwami wazo Dawidi ndetse zayoborwaga n’abayobozi babishoboye kandi babimenyereye. Ahitofeli yari azi yuko nyuma y’ibyishimo bya mbere bamaze kwakira umwami mushya hari bube impagarara. Iyo kwigomeka kwabo kuburiramo rero, Abusalomu yajyaga kwiyunga na se. Hanyuma Ahitofeli wari umujyanama we mukuru, ni we kwigomeka byajyaga kubarwaho kuruta abandi bose; bityo ni na we wajyaga guhanwa cyane kurusha abandi. Kugira ngo Ahitofeli abuze Abusalomu gutezuka ku mugambi we, yamugiriye inama yo gukora igikorwa cyajyaga gutuma mu maso ya rubanda rwose kwiyunga na se bidashoboka. Uwo mutegetsi mubi utari indahemuka akoresha ubucakura nk’ubwa Satani maze yoshya Abusalomu kongera icyaha cyo gusambanya inshoreke za se ku cyaha cyo kwigomeka yari yakoze. Nk’uko umugenzo wo mu bihugu byo mu burasirazuba wari, yagombaga gutaha ku nshoreke za se ku mugaragaro Abisiraheri bose babibona, ubwo rero akaba yerekanye ko yasimbuye se ku ntebe y’ubwami. Maze Abusalomu ashyira mu bikorwa iyo nama mbi. Uko ni ko ijambo ry’Imana ryasohoye kuri Dawidi nk’uko umuhanuzi yabimubwiye ati: “Umva nzaguhagurukiriza ibyago bivuye mu rugo rwawe, kandi nzatwara abagore bawe ureba mbahe umuturanyi wawe, . . . Wowe wabikoreye mu rwihisho, ariko jye nzabikorera imbere y’Abisirayeli bose ku mugaragaro izuba riva.” (2 Samweli 12:11, 12). Ntabwo ari ukuvuga yuko Imana ari yo yatumye ibyo byaha bikomeye bibaho, ariko bitewe n’icyaha cya Dawidi, Imana ntiyakoresheje ububasha bwayo ngo ibibuze. AA 514.3
Ahitofeli yari yaragiye yubahwa kubera ubwenge bwe ariko ntiyari agifite ubwenge no kumurikira biva ku Mana. “Kubaha Uwiteka ni ishingiro ry’ubwenge” (Imigani 9:10); kandi ubu bwenge Ahitoferi ntiyari abufite, naho ubundi ntiyajyaga kwibwira yuko amahano y’ubusambanyi ari yo yajyaga kubafasha ubugambanyi bwabo ntibukomwe imbere. Abantu bafite imitima yuzuye gukiranirwa bagambanira kugira nabi nk’aho nta Mana igenga byose ishobora kwica imigambi yabo. Ariko “Ihora yicaye mu ijuru izabaseka, Umwami Imana izabakoba.” (Zaburi 2:4.) Uwiteka aravuga ati: “Ntibemeye inama zanjye, bahinyuye guhana kwanjye kose. Ni cyo gituma bazarya ibiva mu mu ngeso zabo, kandi bazahazwa n’imigambi yabo. Ubuhemu bw’abaswa buzabicisha, kandi kugubwa neza kw’abapfu kuzabarimbura.” Imigani 1:30-32. AA 515.1
Ahitofeli amaze kubona yuko nta we ukigize icyo amutwara, yahise yereka Abusalomu uburyo ari ngombwa guhita barwanya Dawidi. Yaravuze ati: “Reka ntoranye ingabo ibihumbi cumi na bibiri nkurikire Dawidi iri joro. Ndamugeraho ananiwe nta gatege, mutere ubwoba maze abari kumwe nawe bose bahunge, hanyuma mwice asigaye wenyine. Bityo nzakugarurira abantu be bose, kuko kwica uriya ushaka ari ko kukugarurira bose, maze igihugu kikagira amahoro.” Uwo mugambi wemewe n’abajyanama b’umwami ariko iyo ukurikizwa, nta kabuza Dawidi yajyaga kwicwa iyo Imana idahita igoboka ikamukiza. Nyamara nyir’ubwenge buruta kure ubwa Ahitofeli yari ku ruhembe rw’ibyabaga. “Uwiteka yagambiriye kurogoya inama nziza ya Ahitofeli kugira ngo Uwiteka atere Abusalomu ibyago.” AA 515.2
Hushayi ntiyari yatumiwe muri iyo nama, kandi ntiyashoboraga kuyiyinjizamo atabisabwe kuko iyo agenza atyo yari gukekwa ko ari umutasi. Ariko abari muri iyo nama bamaze kugenda, Abusalomu wagiriraga icyizere gikomeye imitekerereze y’umujyanama wa se, yamubwiye umugambi wa Ahitofeli. Hushayi abona ko uwo mugambi nukurikizwa, ibya Dawidi bizaba birangiye. Byatumye avuga ati: “Inama Ahitofeli yagiye kuri ubu si nziza.” “Kandi ati: ‘Uzi so n’ingabo ze ko ari abanyambaraga, kandi ubu baratse mu mitima yabo nk’idubu yakiwe abana bayo ku gasozi. Kandi uzi so ko ari intwari, ntagomba icumbi mu bantu. None ubu yihishe mu mwobo cyangwa ahandi.” Yakomeje amubwira ko ingabo za Abusalomu nizikurikira Dawidi, zitafata umwami; ndetse ko nihagira bamwe bicwa mu ngabo zabo bizabakura imitima kandi bikangiza cyane imigambi ya Abusalomu. Hushayi yaravuze ati: “Kuko Abisirayeli bose bazi so ko ari umunyambaraga, kandi n’abo bari kumwe ko ari intwari.” Nuko atanga inama yanyura umuntu wese w’umwibone kandi wikunda, ushimishwa no kwerekana ko akomeye ati: “Teranya Abisirayeli bose uhereye i Dani ukageza i Berisheba, bangane n’umusenyi wo mu kibaya cy’inyanja ubwinshi, kandi na we ubwawe uzatabarane na bo. Tuzamurasukiraho aho azaba ari hose, tumutondeho nk’ikime uko gitonda ku isi. Nuko uhereye kuri we ukageza ku bantu bari kumwe na we bose, ntituzasiga n’umwe. Kandi naramuka agiye mu mudugudu, na bwo Abisirayeli bose bazazana imirunga, dukururire uwo mudugudu mu mugezi, kugeza aho hatazabonekayo akabuye na kamwe. AA 515.3
“Nuko Abusalomu n’abantu ba Isirayeli bose baravuga bati: ‘Inama ya Hushayi w’Umwaruki iruse inama ya Ahitofeli.’” Ariko hazi umuntu umwe utarashutswe — umuntu wabonye neza mbere y’igihe ingaruka z’iryo futi rikomeye rya Abusalomu. Ahitofeli yamenye ko umugambi w’abo bantu bari bigometse ugiye gupfuba. Kandi yari azi ko uko amaherezo y’uwo muhungu w’umwami yamera kose, uwo mujyanama we wari waramugiriye inama zo gukora ibyaha bikomeye byose nta byiringiro yajyaga kugira. Ahitofeli yari yarashishikarije Abusalomu kwigomeka, yari yaramugiriye inama yo gukora amahano akomeye cyane kugeza ubwo Abusalomu akoza se isoni aryamana n’inshoreke ze; yari yaratanze inama yo kwica Dawidi kandi acura n’umugambo w’uko bizagenda; yari yarakuyeho uburyo bwose bwari busigaye bwajyaga gutuma yiyunga n’umwami; none Abusalomu yari ahisemo undi muntu. Ahitofeli agira ishyari, ararakara kandi ariheba, maze “[...] arahaguruka ataha iwe mu mudugudu w’iwabo, atunganya inzu ye yiyahuza umugozi arapfa.” Iyo ni yo yabaye ingaruka y’ubwenge bw’umuntu utari ufite Imana ho umujyanama we nubwo yari afite ubuhanga bukomeye. Satani ashuka abantu abaha amasezerano y’ibyiza bazabona, ariko amaherezo bizagaragarira umuntu wese ko “ibihembo by’ibyaha ari aurupfu.” Abaroma 6:23. AA 515.4
Hushayi utari uzi ko inama atanze irakurikizwa na Abusalomu, ntiyatindiganyije kuburira Dawidi ngo ahungire hakurya ya Yorodani adatindiganyije. Hushayi yoherereza abatambyi ubutumwa nabo babuha abana babo ngo babushyire Dawidi. Ubutumwa bwaravugaga buti: “Inama Ahitofeli yagiriye Abusalomu n’abatware ba Isirayeli ni iyi, ariko jyeweho namugiriye ntya na ntya. Nuko none [. . . ] iri joro nturare ku byambu byo ku butayu, ahubwo ntihagire ikikubuza kwambuka, kugira ngo umwami atamiranwa n’abo bari kumwe bose.” AA 516.1
Abo basore batumwe baraketswe kandi barakurikiranwa nyamara bagera ku ntego yabo basohoza ubwo buumwa. Dawidi, wari unaniwe kandi afite agahinda kenshi guhera umunsi wa mbere ahunga, abona ubutumwa bumubwira ko agomba kwambuka Yorodani iryo joro, kuko umuhungu we yibyariye yamuhigaga ngo amwice. AA 516.2
Mbese umubyeyi nka Dawidi kandi akaba n’umwami, wari wagiriwe ubugome bukomeye kandi ari mu kaga ko kurimbuka, yari amerewe ate? “Umugabo w’intwari ikomeye,” umuntu wamenyereye intambara, umwami wavugaga ijambo rikaba itegeko, yari yaragambaniwe n’umwana we yakundaga, yari yaratetesheje kandi yari yaragiriye icyizere mu buryo bw’ubupfapfa. Mbese Dawidi wari wahemukiwe kandi agatereranwa n’abagaragu bari barabanye nawe bamwubaha cyane kandi bamuyoboka, ni ayahe magambo yakoresheje avuga akari ku mutima we? Mu gihe cyo kugeragezwa kwe gukomeye cyane, umutima wa Dawidi washikamye ku Mana maze araririmba ati: AA 516.3
“Uwiteka, erega abanzi banjye baragwiriye!
Abangomeye ni benshi. Benshi baramvuga bati:
‘Nta gakiza afite ku Mana.’ Ariko wowe, Uwiteka, uri ingabo inkingira,
Uri icyubahiro cyanye, ni wowe ushyira hejuru umutwe wanjye.
Ijwi ryanjye ritakira Uwiteka,
Na we akansubiza ari ku musozi we wera.
Nararyamaga ngasinzira,
Ngakanguka kuko Uwiteka ari we ujya andamira.
Sinzatinya abantu inzovu nyishi,
Bangoteye impande zose kugira ngo bantere. . .
Agakiza kabonerwa mu Uwiteka,
Umugisha utanga ube ku bantu bawe.” Zaburi 3:1-8. AA 516.4
Dawidi n’abantu be bose (ingabo, abatware, abakuru n’abasore, abagore n’abana), bambuka urwo ruzi rw’amazi maremare kandi atemba adasuma mu mwijima w’ijoro. “Umuseke utambika nta n’umwe muri bo wari utarambuka Yorodani.” AA 517.1
Dawidi n’ingabo ze basubira i Mahanayimu, hari hasanzwe ari icyicaro cy’ubutegetsi bwa Ishibosheti. Aho hantu hari igihome gikomeye, cyari kigoswe n’akarere k’imisozi miremire aho ingabo zashoboraga kwisuganyiriza mu gihe cy’intambara. Icyo gihugu cyari gifite ibyo kurya byinshi kandi abantu baho bakundaga Dawidi. Abantu benshi baje kwifatanyiriza nawe aho hantu, kandi abakungu baho bamuzanira impano nyinshi z’ibyokurya n’ibindi bintu yari akeneye. AA 517.2
Imana ya Hushayi yari yageze ku ntego ye, ituma Dawidi ashobora guhunga; ariko umuhungu we Abusalomu wari igihubutsi kandi utarashoboraga gutinzwa aherako akurikirana se. “Abusalomu na we yambuka Yorodani ari kumwe n’Abisirayeli.” Abusalomu afata Amasa, umuhungu wa Abigayili mushiki wa Dawidi, amugira umugaba mukuru w’ingabo ze. Ingabo ze zari nyinshi, ariko nta nyifato nziza ya gisirikare zari zifite ndetse nta n’imyitozo ihagije bari barahawe ngo babe bashobora guhangana n’ingabo za se zari zaramenyereye intambara. AA 517.3
Dawidi agabanya ingabo ze mo imitwe itatu iyoborwa na Yowabu, Abishayi, na Itayi w’Umugiti. Dawidi ubwe yari yagambiriye kuyobora ingabo ze ku rugamba; ariko baba abakuru b’ingabo ze, abajyanama na rubanda rwose barwanya icyo cyifuzo cye. Baravuze bati: “Wowe nturi butabare, kuko niduhunga batazatwitaho, ndetse n’ubwo igice cya kabiri cy’abantu bacu cyapfa nabwo ntibatwitaho, kuko uhwanye n’abantu bacu inzovu. Ahubwo ibyarutaho ni uko wakwitegura kudutabara uturutse mu mudugudu.” 2Samweli 18:3,4. AA 517.4
Abari ku nkike z’i Mahanayimu babonaga neza imirongo miremire y’ingabo zari zaragomeye umwami. Uwari warafashe ubutegetsi ku ngufu yari ashagawe n’ingabo nyinshi cyane, kandi uzigereranyije n’iza Dawidi, iza Dawidi zagerwaga ku mashyi. Ariko ubwo umwami Dawidi yitegerezaga izo ngabo zimuteye, icyamuhangayikishije cyane mu bitekerezo bye ntabwo ari ikamba rya cyami, cyangwa ubuzima bwe byajyaga kurokoka binyuze mu ntambara. Umutima wa Dawidi wuzuwe n’urukundo kandi agirira impuhwe umuhungu we wari warigometse. Ubwo abasirikare basohokaga ku mirongo yabo mu marembo y’uwo murwa, Dawidi yakomeje ingabo ze ziringirwa, azibwira yuko bakwiriye kugenda bizeye ko Imana ya Isiraheli izabaha gutsinda. Ariko n’ubwo ntiyashoboraga kwikuramo urukundo yakundaga Abusalomu. Ubwo Yowabu (wari uyoboye umutwe wa mbere) yanyuraga aho umwami yari ahagaze, uwo mugaba w’ingabo wari waragiye anesha ku rugamba inshuro nyinshi cyane, yicisha bugufi kugira ngo yumve ubutumwa buheruka bw’umwami, maze umwami aramubwirana ikiniga ati: “Ku bwanjye murangenzereze neza uwo muhungu Abusalomu.” Ariko ibyo umwami yasabye byasaga n’ibigaragaza ko akunze Abusalomu kurusha ubwami bwe, ndetse ko amurutishije abagaragu bamunambyeho, ibyo bituma ingabo zirushaho kwanga uwo muhungu we w’indakoreka. AA 517.5
Urugamba rwajyaga kubera mu ishyamba ryari hafi y’uruzi rwa Yorodani, hakaba hari ahantu hatamereye neza benshi cyane mu ngabo cyane za Abusalomu. Abasirikare benshi batari bafite imyitozo ihagije bo mu ngabo za Abusalomu bageze mu bihuru no mu bishanga byo mu ishyamba, baravurungana maze kubayobora birananirana. Nuko “Abisiraheli bahanesherezwa n’abagaragu ba Dawidi; maze uwo munsi hapfa abantu ibihumbi makumyabiri.” Abusalomu abonye yuko uwo munsi baneshejwe, arahindukira ngo ahunge maze umutwe we ufatwa mu mashami y’igiti kinini gifite amashami menshi inyumbu ye irikomereza imunyura hasi, asigara amanitswe kirengera, ategereje ko abanzi be baza bakamwica. Aho yari amanitswe abonwa n’umusirikare, ntiyamwica kubwo gutinya kubabaza umwami, ahubwo ajya kubwira Yowabu ibyo abonye. Yowabu ntiyagira igitekerezo cyo kumubabarira. Yari yaracuditse na Abusalomu, kuko yamwunze na Dawidi kabiri kose, ariko icyizere yari yaramugiriye agihindura ubusa. Nyamara urebye amahirwe Abusalomu yari yaragize binyuze mu kuvuganirwa na Yowabu, uku kwigomeka n’amahano kwazanye ntikwagombye kuba kwarabayeho. Noneho byari mu bushobozi bwa Yowabu gutikura rimwe gusa akica nyirabayazana w’ibyo bibi byose. “Ajyana imyambi itatu, ayitikura Abusalomu mu mutima . . . Nuko bajyana Abusalomu bamujugunya mu bushya bunini bwo mu ijuri, bamurundaho ikirundo cy’amabuye kinini cyane.” AA 517.6
Uko ni ko abantu bateraga ukwigomeka mu Bisirayeli bashize. Ahitofeli yariyahuye. Abusalomu, umwana w’umwami, wari ufite uburanga Abisiraheli bose batangariraga yicwa akiri muto, intumbi ye bayijugunya mu bushya bunini bamurundaho ikirundo cy’amabuye, kiba urwibutso ruhoraho rw’umugayo. Abusalomu akiriho, yari yariyubakiye inkingi nini mu gikombe cy’umwami, ariko urwibitso rwonyine rwaranze igituro cye rwabaye icyo kirundo cy’amabuye mu butayu. AA 518.1
Umuyobozi w’ubwo bwigomeke amaze kwicwa, Yowabu yayavugije ikondera maze ahamagara ingabo ze ngo zireke gukurikira ingabo zahungaga kandi uwo mwanya bohereza intumwa ebyiri zijya kubikira umwami. AA 518.2
Umurinzi wari ku nkike z’umurwa yerekeje amaso aho urugamba rwaberaga, abona umuntu uri kuza yiruka ari wenyine. Bidatinze abona undi. Ubwo ya ntumwa ya mbere yageraga hafi, wa murinzi abwira umwami wari utegerereje iruhande rw’umuryango w’inkike ati: “Ngira ngo imyirukire y’uw’imbere isa n’iya Ahimasi mwene Sadoki. Umwami aravuga ati: ‘Ni umugabo mwiza kandi azanye inkuru nziza.’ Ahimasi ashyira ejuru abwira umwami ati: ‘Byose byabaye byiza.’ Nuko yikubita hasi imbere y’umwami yubamye, aravuga ati: ‘Uwiteka Imana yawe ihimbazwe, yakugabije abantu bari bahagurukije amaboko yabo ku mwami databuja.’” Umwami amubazanyije ubwira ati: “Wa muhungu Abusalomu ni amahoro?” Ahimazi amusubiza igisubizo kitahuranyije. AA 518.3
Intumwa ya kabiri yo yaje ivuga cyane iti: “Ndi kabarankuru z’umwami z’umwami databuja, kuko uyu munsi Uwiteka yaguhoreye inzigo kuri ba banzi baguhagurukiye bose.” Na none umubyeyi Dawidi yongera kubaza ati: “Wa muhungu Abusalomu ni amahoro?” Ya mbitsi inanirwa guhisha iyo nkuru ibabaje maze iramusubiza iti: “Abanzi b’umwami databuja, n’abantu bose bahagurukiye kukugirira nabi, barakaba uko uwo muhungu yabaye.” Ibyo byari bihagije. Dawidi ntiyongera kugira icyo abaza, ariko yubika umutwe “[. . .] yurira mu nzu yo hejuru y’irembo arira. Nuko akigenda, agenda avuga atya ati: ‘Ye baba we, mwana wanjye Abusalomu we! Mwana wanjye, mwana wanjye Abusalomu we! Iyaba ari jye wapfuye mu cyimbo cyawe, Abusalomu mwana wanjye, mwana wanjye.” AA 518.4
Izo ngabo zari zimaze kunesha ziza zigana umurwa, ikobe ryabo ryo kunesha rikwira mu misozi hose. Ariko binjiye mu marembo y’umurwa ntibasubira kwiyamirira, amabendera yabo barayamanura, maze bakomeza bubitse imitwe bameze nk’abatsinzwe aho kuba bari batsinze. Umwami ntiyari abategereje ngo abasanganire, ahubwo umuborogo we ari mu cyumba cyo hejuru y’amarembo wumvikanaga agira ati: “Ye baba we mwana wanye Abusalomu, mwana wanjye; mwana wanjye Abusalomu we; iyaba ari jye wapfuye mu cyimbo cyawe! Abusalomu mwana wanjye, mwana wanjye!” AA 518.5
“Uwo munsi impundu zihinduka induru mu bantu bose, kuko bari bumvise bavuga ngo umwami yibabarijwe n’umwana we. Uwo munsi abantu basubira mu mudugudu babebera, nk’abantu bahunze mu ntambara, babebera bafite isoni.” AA 519.1
Ibyo birakaza Yowabu. Imana yari yabahaye kunesha no kwishima; kwigomeka gukomeye kutari kwarigeze kuboneka muri Isiraheli kwari gutsembwe; none uko kunesha gukomeye kwari guhinduwemo kuborogera uwari warakoze icyaha cyicishije intwari ibihumbi n’ibihumbi. Uwo mutware w’ingabo utaragiraga ubwoba n’ikinyabupfura aratanya asanga umwami maze amubwira akomeje ati: “Uyu munsi wateye amaso y’abagaragu bawe ipfunwe: bakijije ubugingo bwawe ubu n’ubw’abahungu bawe n’abakobwa bawe; . . . kandi ukunda abakwanga, ukanga abagukunda. None weruye ko ibikomangoma n’abagaragu bawe ko ari nk’ubusa kuri wowe, ubu menye ko, iyaba Abusalomu yabaye muzima tukaba ari twe twapfuye twese uyu munsi, uba wabyishimiye cyane. Nuko none haguruka usohoke, uvugane n’abagaragu bawe uhumurize imitima yabo. Ndahiye Uwiteka, nudasohoka, nta mugabo n’umwe uri busigarane iri joro. Kandi ibyo bizakumerera nabi kuruta ibyago wakabonye byose, uhereye mu buto bwawe, ukageza ubu.” AA 519.2
Nubwo uko gucyaha umwami washengurwaga n’intimwa kwarimo uburakari n’umujinya, Dawidi ntiyakwanze. Abonye yuko umugaba w’ingabo ze avuga ukuri, yaramanutse ajya ku irembo ry’umurwa, maze uko abasirikare be b’intwari bamunyuraga imbere, akabaramutsa ababwira amagambo yo kubatera ubutwari no kubashimira. AA 519.3


c: text/html

text:
Urubuga doctissimo.fr rwanditse ko abagabo benshi basiramuye bagira ibyumvo bimeze kimwe n’iby’abatarasiramuwe n’ubwo hari abandi bakomeza kuribwa n’inkovu ibihe byose cyangwa se bakabona ibitsina byabo kitababereye.Ibyo kuribwa n’igitsina ariko ngo ntibikunze kubaho kuko hari n’abo usanga kirya badasiramuwe.
Kurangiza (gusohora) na byo ngo biba ari bimwe, haba ku usiramuye cyangwa se waba udasiramuye kuko iki gikorwa kidahinduraho ikintu kinini, ari na yo mpamvu ngo abantu badakwiriye gufata gusiramurwa nk’aho ari umuti wo kutarangiza vuba.
Iki gikorwa kigabanya ububobere buba ku gitsina cy’umugabo kandi ubwo bubobere ni bwo bufasha virusi itera SIDA kwinjra mu mubiri mu gihe cy’imibonano mpuzabitsina.
Bitewe n’uko ibyago byo kwandura ku muntu wasiramuwe ari bike ugereranyije n’utarabikorerwa iyo bombi batakoresheje agakingirizo, ushobora kuba watekereza kudakoresha agakingirizo ku wo mutizeranye ariko burya ni ngombwa.
Gusiramurwa ngo bikaba bigira akamaro kanini, kabone n’ubwo hari imiryango ibirwanya ikanatuma abakuze batita ku kubikorera abana babo bibwira ko ari igikorwa kitarangira.
Iyi miryango yemeza ko ari uburwayi gukuzaho agahu k’abana kuko baba bazabyihitiramo bamaze kwimenyera gutandukanya icyiza n’ikibi.
Dore impmvu zishobora gutuma wahitamo gusiramurwa:
1. Gusiramurwa ku mpamvu z’isuku nk’aho amazi ari make cyangwa hari ubushyuhe.
2. Iki gikorwa kandi gishobora guterwa n’idini (musulmans, judaisme).
3. Ushobora no kubikora ku bushake aho binakorerwa abana bakivuka.
4. Hari n’ighe ubitegekwa na muganga abonye uko agahu kawe gateye cyangwa indwara.
Gusiramura ni igikorwa cyo kwa muganga, aho babaga agahu gakikije umutwe w’igitsina cy’umugabo maze uwo mutwe ugasigara hanze. Uku gusiramurwa rero ngo ni byiza ku baba mu madini cyangwa mu miryango ibyemera nko mu basiramu (musilmans) cyangwa judaisme n’ubwo ku bandi babifata nk’aho ari ikizira kuri bo.

robotstxt: allowed

filter: keep


text:
Mu murenge wa Cyungo, mu kagari ka Burehe, umudugudu wa Sove ahazwi nko mu gasanteri ka Rwiri, mu nzu zicumbikwamo [bamwe bita Geto], z’uwitwa Hakizinshuti Claude, hasanzwe umurambo w’umukobwa ufite imyaka 19 witwa Akimana Latifah. Amakuru y’urupfu rwe yamenyekanye ku gicamunsi cyo ku Cyumweru tariki 14 Nyakanga 2019.
Amakuru y’urupfu rw’uyu mukobwa yatangajwe n’undi musore wabanaga n’uwo bivugwa ko yatorotse, ubwo uyu musore yaje avuye mu kazi nk’ibisanzwe agakingura inzu yagera mu cyumba ku buriri akahasanga umurambo w’uyu mukobwa.
Uyu mukobwa nawe yakoranaga na bano basore muri Sosiyete y’abashinwa yitwa Chicho irimo gukora umuhanda Base-Nyagatare, azunguza udutambaro mu bayobora imodoka ahakorwa umuhanda.
N’ubwo intandaro y’uru rupfu itaramenyekana, bamwe mu batuye muri ako gace bavuga ko uyu musore wabuze yaba yari arimo amafaranga uyu mukobwa, yayamwishyuza akamwica agatoroka.
Barahira Honore ni umwarimu wigisha ku rwunge rw’amashuri rwa Burehe, yagize ati, "Hari kuvugwa ko uriya mukobwa yari arimo uwo musore amafaranga, hakaba hakekwa ko ariyo yaba yabaye intandaro y’urupfu rwe, ubwo yayamwishyuzaga!"
Uyu nyakwigendera akomoka mu murenge wa Base uhana imbibi n’uyu wa Cyungo mu kagari ka Cyohoha.
Umuyobozi w’umurenge wa Base, Mwumvinezayimana Fiacre, yagize ati, ”Uwo mukobwa wapfuye nibyo koko yakomokaga mu murenge wacu wa Base”.
Umurambo wa nyakwigendera wajyanywe ku bitaro bya Kinihira gukorerwa isuzumwa ngo harebwe icyateye urupfu rwe.


text:
Umuririmbyi Mugisha Benjamin [The Ben] umaze imyaka itandatu muri Leta Zunze Ubumwe za Amerika ari mu bahanzi bategerejwe kuzaririmbira i Kigali mu gitaramo cya East African Party.
The Ben yavuye mu Rwanda mu mwaka wa 2010, icyo gihe yari ku isonga mu bahanzi bari bakunzwe muri icyo gihe ndetse kugeza ubu ari imbere mu bafite igikundiro. Mu myaka amaze mu mahanga yagiye ategura gahunda zo kugaruka i Kigali ntizikunde kubera inzitizi zitandukanye zirimo amasomo n’ibikorwa yashakaga kurangiza mbere yo kugaruka.
Mu bahanzi bateganyijwe kuzaririmba mu gitaramo cya East African Party kiba buri mwaka mu Rwanda, The Ben ni we muhanzi mukuru abateguye igitaramo batumiye. Iki gitaramo kizaba kuwa 1 Mutarama 2017.
Mu kiganiro na IGIHE, Mushyoma Joseph uyobora East African Promoters yateguye iki gitaramo yavuze ko ibiganiro hagati ya kompanyi ye na The Ben byamaze kunozwa ndetse ko hasigaye kwemeza burundu niba azaza.
Mu mvugo itemeza ariko itanahakana, Mushyoma Joseph yagize ati “Ibiganiro byarabaye, navuganye na we, navuga ko igisigaye ari ukurangiza ibintu byose bikajya ku murongo hanyuma ku itariki ya 1 Ugushyingo nkazahamagara abanyamakuru nkababwira neza uko bimeze.â€
Yanze kwemeza byeruye ko agiye kuzana The Ben gusa IGIHE ifite amakuru afitiwe ibimenyetso agaragaza ko aba bombi bamaze gusinyana amasezerano ndetse bemeranyije n’ibijyanye n’mafaranga.
Mushyoma Joseph yavuze ko akirangiza ibiganiro n’abandi bahanzi ateganya kuzakoresha muri iki gitaramo gusa bo yanze kugira byinshi abavugaho ingingo zose zitaranozwa.
Mu myaka The Ben amaze hanze yakoze indirimbo zakunzwe zirimo Am In Love, Ntacyadutanya, Ko Nahindutse n’izindi nyinshi. Muri iki gihe afite indirimbo igezweho mu Rwanda yise ‘Habibi’.
Src:IGIHE


text:
Ba rwiyemezamirimo b’u Rwanda n’u Buhinde biyemeje guteza imbere abaturage
Yanditswe na NSENGIYUMVA J.DAMASCENE
Inama nyunguranabitekerezo yari imaze iminsi itatu ihuje ba rwiyemezamirimo b’u Rwanda n’u Buhinde yasojwe biyemeje guteza imbere ubukungu n’imibereho myiza y’abaturage b’ibihugu byombi.
Umuhango wo gusoza iyo nama yari ibaye bwa mbere yitabiriwe na Kabega Winifred ushinzwe korohereza ishoramari wari uhagarariye Umuyobozi w’Urwego rw’Igihugu rw’Iterambere (RDB) yashimiye ba rwiyemezamirimo b’Abahinde n’abo mu Rwanda ku bw’imikoranire bafitanye mu rugamba rwo guteza imbere ikorabuhanga rigamije kuzamura imibereho myiza y’abaturage b’ibihugu byombi.
Kampeta Sayinzoga uyobora Ikigo cy’ubushakashatsi n’iterambere ry’inganda NIRDA, yashimiye ba rwiyemezamirimo bo mu Buhinde ndetse n’ab’Abanyarwanda ku bw’imikoranire myiza n’uruhare bagize mu imurikabikorwa rimaze iminsi itatu ribera mu Rwanda, anavuga ko ibyo bigiyemo nibabishyira mu bikorwa nta kabuza iterambere n’imibereho myiza izagaragara mu baturage b’impande zombi.
Umuhinde Mr. Munish Gupta witabiriye iri murikabikorwa yashimiye abitabiriye iki gikorwa, ariko by’umwihariko ashima Perezida Paul Kagame ndetse na Minisitiri w’Intebe w’u Buhinde ku bwo guharanira iterambere n’imibereho myiza y’abaturage b’ibihugu byombi.
Mr. Munish akomeza avuga ko abashoramari baturuka mu Buhinde bakururwa n’ubugwaneza bw’Abanyarwanda ndetse n’uburyo abashoramari boroherezwa iyo bageze mu Rwanda bigatuma batazahwema kugira uruhare mu iterambere n’imibereho myiza y’Abanyarwanda.
Munish yasoje ashimira NIRDA, ati “Ndashimira NIRDA yagize uruhare mu migendekere myiza y’iri murikabikorwa, tunayisaba gutanga ubufasha kuko urugendo ari rurerure ariko buri wese witabiriye iki gikorwa naramuka ashyize mu bikorwa ibyo yungukiye mu imurikabikorwa nta kabuza imbere hazaba heza.”
Umwe mu Banyarwanda bitabiriye iyi nama nyunguranabitekerezo Sindikubwabo Emmanuel ukorera kompanyi yitwa High Contractors ikora mu bijyanye n’ingufu igakora biyogazi n’ingufu zikomoka ku zuba imaze amezi 5 ivutse ariko ikaba imaze amezi atatu ikorana n’Abahinde, yagize ati “Icyo twabigiyeho mu bijyanye na biyogaze dukorana, ni uko mu Rwanda twagiye tugira biyogaze zidakoranye ikoranabuhanga aho wasangaga bacukura bakubaka mu butaka bigakora igihe gitoya bigapfa.
Icyo twabigiyeho ni ikoranabuhanga rishyashya bazanye, bararitwereka ejo tuzabishyira ahantu dukurikije uko watweretse ikora iwabo kandi iyi yo ntihenze nk’iza mbere”.
Sindikubwabo akomeza avuga icyo bigiye gufasha muri rusange ari ukugarurira ikizere abaturage ndetse bakabafasha gusana biyogaze zitagikora, dore ko Abanyarwanda 85% bakoresha inkwi, bityo bizatuma barushaho gufasha Abanyarwanda kubagezaho uburyo bakoresha bworoshye kandi butangiza ikirere.
Zimwe mu mbogamizi Sindukabwabo yagaragaje ni uko uburyo bwakoreshwaga butajyanye n’igihe, cyane ko ubwo buryo bwavumbuwe mu 1947 bukaba bwarakoreshwaga mu bihugu bishyuha cyane, gusa ngo icyatumye bazizana mu Rwanda zigakora igihe gito ni uko nta bantu bari bahuguwe ngo bazikurikirane umunsi ku munsi.
Iyi nama nyunguranabikerezo yateguwe ku bufatanye bw’u Rwanda n’u Buhinde (IRIGP) biciye mu Kigo cy’ubushakashatsi n’iterambere ry’inganda (NIRDA) agashami k’ubumenyi n’ikoranabuhanga.


text:
Urugaga rw’ Impuguke mu gutanga amasoko rumaze imyaka igera kuri ibiri rushyizweho rwitezeho impinduka zigaragara mu migendekere myiza y’amasoko nk’uko byagarutsweho na Perezida warwo, Bwana Kayiranga Rukumbi Bernard mu kiganiro n’abanyamakuru kuwa kane tariki ya 05 Nyakanga 2018 ku cyicaro cy’Ikigo cy’Igihugu gishinzwe gutunganya amasoko ya Leta (RPPA).
Mu gutangiza ikiganiro n’abanyamakuru uwari uhagagarariye Umuyobozi mukuru wa RPPA, P. Celestin Sibomana akaba na Perezida wa komite ishinzwe igenzura n’imyitwarire mu Rugaga, amaze guha ikaze abitabiriye ikiganiro, yagarutse ku itegeko rishyiraho urugaga rw’Impuguke mu gutanga amasoko. Itegeko rivuga ko uwemerewe gukora umwuga wo gutanga amasoko ari uwanditse ku rutonde rw’izo mpuguke.
Nk’uko uhagarariye urugaga, Kayiranga Bernard Rukumbi, yabisobanuye urugaga rufite inzego eshatu arizo: inteko rusange y’abarugize (members),komite ishinzwe iyandikwa ry’abanyamuryango n’amahugurwa, komite ishinzwe ubujurire ku muntu utakwishimira ibyemezo byamufatiwe, komite ishinzwe ubugenzuzi n’imyitwarire (discipline) n’urwego rushinzwe imikorere ya buri munsi arirwo rw’ ubunyamabanga nshingwabikorwa. Nubwo uru rugaga rugikorera mu kigo cya RPPA kuko rukiyubaka, Kayiranga Bernard avuga ko urugaga rwigenga kandi ruzagaragaza impinduka mu mitangire y’amasoko nirumara gukomera. Ashimangira ko abatanga amasoko nibamara gutera imbere mu bumenyi bizabafasha mu gucunga amasoko cyane mu micungire by’amasezerano.
Ku birebana n’inshingano z’urugaga, Kayiranga Bernard yasobanuye ko urugaga rugamije kwita ku biteganywa n’itegeko rigenga amasoko hagenderewe gutunganya no kunoza imitangire yayo. Yavuze kandi ko urugaga rwaje gufasha kurushaho gutunganya umwuga rugashyiraho amategeko ngengamyitwarire y’abarugize, kurengera umwuga, gukora ubushakashatsi ku cyateza umwuga imbere hatirengagijwe no gufata ibyemezo ku bitwaye nabi mu murimo wo gutanga amasoko.
Perezida w’urugaga yagaragaje ibimaze kugerwaho nyuma y’imyaka ibiri urugaga rugiyeho. Aha yavuze ko abamaze kwiyandikisha bagera kuri 383 umubare munini w’abagera kuri 350 bakaba ari abasanzwe bakora mu bigo bya Leta bigera ku 150 abandi ni abo mu bigo byigenga. Nk’uko yabisobanuye, abakora mu bigo byigenga baracyari bake, hakenewe ubukangurambaga kugira ngo bitabire mu rwego rwo gufatanyiriza hamwe kuzamura ubukungu bw’igihugu. Hamaze gushyirwaho amategeko ngengamikorere y’urugaga yatowe muri Gashyantare 2018 ubwo inteko rusange yari yateranye. Aha yavuze ko inteko ari nabwo yemeje umusanzu wa buri munyamuryango ingana n’amafaranga ibihimbi mirongo itanu ku mwaka n’ibihumbi icumi byo kwiyandikisha ku muntu usaba kwinjira mu rugaga.
Abanyamukuru bifuje kumenya icyitezwe ku rugaga mu migendekere myiza y’amasoko, Umuyobozi w’Ishami rishinzwe kubaka ubushobozi muri RPPA akaba na Perezida wa komite ngenzuzi y’Urugaga, Celestin Sibomana yasobanuye ko inyungu muri rusange ari uko urugaga ruzafasha mu gutanga ubushobozi bwisumbuye buzafasha kugabanya ibibazo bimwe bijya bigaragara mu mitangire y’amasoko.
Ku kibazo cy’ imikoranire y’urugaga na RPPA, Celestin Sibomana avuga ko urugaga rutaje gusimbura inshingano za ‘RPPA ahubwo ko ruje kuyunganira mu nshingano zayo zo gutunganya amasoko ya Leta na politiki y’amasoko muri rusange, ati “ibyo bizagerwaho ababishinzwe bakora kinyamwuga”. Yongeyeho ko umunyamwuga azabasha kumenya niba rwiyemezamirimo ugiye guhabwa isoko ari mu cyiciro kirimwemerera mu rwego rwo gukemura ikibazo cyakunze kugaragara cya ba rwiyemezamirimo bata imirimo itarangiye. Aha yaboneyeho no gushimangira ko mu ngamba zihari harimo n’uko ba rwiyemezamirimo bazajya bishyurwa babanje kwerekana ko bishyuye abo bakoresheje.
Ku kibazo cy’ibisabwa ngo umuntu yinjire mu rugaga, Kayiranga Rukumbi Bernard yasobanuye ko umuntu agomba kuba ari Umunyarwanda, afite impamyabumenyi ya kaminuza cyangwa amahugurwa yihariye mu gucunga amasoko no kuba atarafunzwe birengeje amezi atandatu ndetse no kuba yishyuye amafaranga ibihumbi 10 yo kwiyandikisha. Muri rusange urugaga ni urubuga ruzabahuriza hamwe abakora umwuga wo gutanga amasoko, rukabafasha kungurana ibitekerezo muri gahunda yo kurushaho gutunganya imitangire y’amasoko. Bityo hifujwe ko abanyamakuru bafasha gushishikariza abatariyandikisha kubikora kuko mu gihe cy’imyaka 5 uzaba atujuje ibisabwa atazashobora gukomeza gukora uwo mwuga.


text:
Uyu mugani bawuca iyo babonye umuntu wangirira ikintu ku bushake nk’aho atakizi,akakireka kikangirika,nibwo bagira bati:”Arigiza nkana”.Wakomotse kuri Nkana ya Rumanzi mu Kingogo(Gisenyi) ahagana mu mwaka w’i 1600.
Nkana ya Rumanzi wabaye imvano y’uwo mugani iwabo kavukire hari mu ishyamba rya Kingogo cya Kageyo.Se Rumanzi yari umuhigi,akagira imbwa z’intozo cyane.uwo mwana Nkana abyiruka akunda guhiga nka se,akica ibihura,inzibyi,imondo n’izindi nyamaswa.Impu zabyo akazitura abatware bakamuha inka.Rumanzi amaze gusaza ,Nkana azungura se,aba umutware w’umuryango we,ariko muri ubwo butware bwe ntiyareka umuhango w’iwabo wo guhiga,arawukomeza.ubwo hari ku ngoma ya Kigeri Nyamuheshera.
Rimwe rero Nyamuheshera ajya mu Kingogo gutanga ibibanza.Abo muri icyo gihugu baza kumubyukurukiriza.haza inka z’imbyukuruke nyinshi cyane zirimo iz’uwo muhigi Nkana.Nyamuheshera abonye inka za Nkana arazishima cyane,bituma abaririza nyirazo.
Abanyakingogo bati:”Ni iza Nkana”. Nyamuheshera ahamagaza Nkana,araza ati:”Nyagasani nditabye!” Nyamuheshera ati:”Ni wowe nde?” Undi ati :”Ni jye Nkana!” Nyamuheshera ati:”Kuva ubu nkugize umutahira w’inka zanjye zose nzashyira ino mu Kingogo,kuko nabonye uzi gufata inka neza:”
Nkana abyumvise arumirwa ati:”Uyu murimo w’ubutahira nzawushobora nte!” ubwo yabivugishwaga nuko yakundaga guhiga,akabona ko atazabifatanya byombi.Niko kubwira Nyamuheshera ati:”Nyagasani iby’ubutahira sinabishobora,sinavukiye mu by’ubushumba,ahubwo nabyirutse ndi umuhigi mbikurikije data.”Nyamuheshera yumvise ko Nkana ari n’umuhigi arishima ngo kuko na we yakundaga guhiga.Abwira Nkana ati:”Uzabifatanye byombi,nzaguha n’imbwa zanjye ujye uzihigisha”.Nkana aremera,bamugira umutahira n’umuhigi,abifatanya byombi.Amaze kubyemera abwira abashumba ati:”Muramenye! Inka z’i Bwami ntizihonorwa (guhanagura amase ataruma),ntizikurirwa (amata akomeza kuba ay’abashumba) nk’iza rubanda!”Ubwo yangaga ubutahira.Nuko Nkana yita ku buhigi bwe,ubushumba arabwirengagiza.Arahiga,atura impu z’ibihura,imondo n’inzibyi.Nyamuheshera aramushima amugabira inka z’ibiti azivanga n’izo kwa se.
Bukeye Nyamuheshera amutumaho ngo azamuzanire inka z’ubushumba arebe uko zimeze.Nkana ararika abashumba ngo bazane inka zijye kumurikwa.Abashumba barimura.Bazishorerana amase yazunuye ibibero,kuko zitahanagurwaga.Zigeze imbere ya Nyamuheshera arazitegereza arumirwa.Biramurakaza cyane.Abaza Nkana ati:”Izi nka zanjye wazigize ute?” Nkana ati:”Nyagasani n’ubundi nakubwiye ko iby’ubushumba ntabizi.ibyo nakubwiye nzi ni ubuhigi,kandi ubona n’impu njya nkuzanira!” Nyamuheshera akomeje kurakara,abari aho b’inshuti za Rumanzi se wa Nkana,bavugira icyarimwe bati:”Nyagasani uyu mwana ararengana,kuko ntazi iby’ubushumba,inka ze wabonye ari nziza wazibonye zigifite umubiri se yazisiganye,kuko yari amaze iminsi mike apfuye,bungamo bati:”Ndetse zimwe zarashize zizize umukeno,byongeye n’izasigaye ziri hanyuma y’ibibi”.Bityo Nyamuheshera ashira uburakari.Ubwo Nkana yari yazanye n’izindi mpu zo gutura,arazitanga abari aho bavuga buke bati :”Uyu mwana yigiriye inama,yirengagije ubushumba kandi abuzi,ariko koko abitewe nuko ubutahira buruhije”nuko nkana atsinda ubutahira atyo,yikomereza ubuhigi bwe.Ngibyo ibyabaye akarande mu Rwanda,baba bategetse umuntu gukora ikintu kandi bazi ko akizi akavuga ko atakizi bati:”Arigiza Nkana”ubwo baba bavuga ko abyangiriye abizi nka Nkana ya Rumanzi
-Kwigiza Nkana=kwangirira icyo uzi ku bushake,kwirengagiza-


text:
Kuri icyi cyumweru tariki 3 Ukuboza, mu muhango wo guhabwa impamyabushobozi ku banyeshuri 372 basoje amasomo y’ubukanishi mu ishuri rya mekanika ryitwa EMVTC Remera, riherereye mu Giporoso, Akarere ka Gasabo umujyi wa Kigali, abaribanjemo batanze ubuhamya berekana ko kwiga umwuga ari uguca ukubiri no gutega amaboko usaba ifaranga.
Abanyeshuri basoje amasomo y’ubukanishi
Uwitonze Chantal, ni umubyeyi w’umukanishi wasoje amasomo muri iki kigo mu mwaka wa 2014, mu buhamya bwe yasangije abitabiriye uyu muhango uburyo iri shuri ryamwugururiye amarembo y’imirimo ubu akaba ageze aho atwara imashini zihinga akanazikanika.
Uwitonze yagize ati "Naje banca intege ngo si umurimo w’ababyeyi, ariko naje gusanga ubukanishi ari umurimo wo mu mutwe kurusha uko ari uw’amaboko. Nize bingoye kuko mfite urugo, gusa byaramfashije cyane kuko abize hano atari bamwe bita ba rukonjonjozi. Uyu mwuga wanteje imbere kuko ubu nubatse inzu iri muri miliyoni zisaga icumi. Ni byo koko umwana w’umukanishi arabwirirwa ntaburara kandi ndi umubyeyi wo kubihamya".
Umwe mu bakobwa basoje aya masomo uyu mwaka, yavuze ko kwitabira kwiga ubukanishi byaturutse ku mpanuro Perezida wa Repubulika Paul Kagame adahwema guha abagore, abashishikariza kwitinyuka bagakoresha ubushobozi bafite, ati "Nanze kumutenguha".
Abanyeshuri bahiga bakoze imodoka bifashishije ibyuma bitagikoreshwa birimo n’ibitari iby’imodoka
Mu butumwa yageneye aba basoje amasomo, Kimenyi Burakari, umuyobozi ushinzwe uburezi mu Karere ka Gasabo yabasabye kuzaba inyangamugayo mu mirimo yabo, yagize “Murasabwa kuba inyangamugayo, mukagira ubupfura no gukunda akazi, mwirinde gushaka gukira vuba.”
Kimenyi yabasabye ubunyangamugayo mu mirimo bagiyemo
Umuyobozi w’iri shuri akaba ari nawe warishinze mu mwaka wa 2013, Nshimiye Jacques, avuga ko igitekerezo cyo kurishinga yagikuye ku byari bimaze kugaragazwa na Minisiteri y’abakozi ba Leta by’abafite ubumenyi butajyanye n’ibikenewe ku isoko ry’umurimo, bikaba ari nayo mpamvu iri shuri ryigisha mu buryo bw’ubumenyingiro kuko buhabwa 80% naho amasomo mu magambo agahabwa 20%.
Nshimiye Jacques washinze EMVTC Remera
Nshimiye avuga ko mu myaka 4 iri shuri rimaze, rigifite imbogamizi zirimo abarimu b’imyuga usanga bahenze, ati "Uwaryohewe n’amafaranga ahabwa n’abakiriya ntiyemera kuza kwigisha, n’uje aba ahenze" . Ikindi kibazo avuga ko ari ibikoresho usanga bihenze kandi bitaboneka mu Rwanda, gusa mu gushaka ibisubizo, iri shuri ryishakira ibikoresho rihereye ku byuma bitagikoreshwa.


text:
0 total views
AMAKURU NYAYO TWAMENYE NUKO HARI HASHIZE IMINSI THE BEN ABONEKA MU MODOKA ZITANDUKANYE AKUNDA GUTWARA CYANE AJE MU BITARAMO ABANTU BENSHI BAKAVUGA KO ARI MODOKA ZE ABA ATWAYE IBI RERO NTA KURI KURIMO.
BITEWE NUBURYO TWABONYE COMPANY IMWE YO MU RWANDA ISHINZWE GUKODESHA IMODOKA ZITANDUKANYE IYI COMPANY YARIMO ISHIMIRA THE BEN NKUMUKIRIYA WABO UBURYO AKODESHAYO IMODOKA KENSHI REBA HASI UREBE NIYO COMPANY AKURAMO IMODOKA AGENDAMO.
POSTED BY PAPARAZZI WACU KURI RWANDAPAPARAZZI.RW/TV
3,066 total views, 2 views today


text:
Last updated on June 30, 2021
Kugira ngo umuntu abeho, ni uko agomba kurya kandi akarya ifungu (mbese rifite intungamubiri zihagije) kugira ngo umubiri ukore neza. Nanone kandi kunywa amazi kuko nayo ni ingenzi.
Ni ibintu bisanzwe ko umuntu agira inyota akaba yakenera kuyanywa, kuko mu mazi ni ahantu h’ingenzi umubiri ukura uburyo bwo kubaho.
Amazi ni ikintu cy’ingenzi mu mubiri w’umuntu abamo intungamubiri dukeneye, kandi akenerwa n’ibindi binyabuzima bitandukanye nk’inyamaswa n’ibimera.
Afite akamaro kenshi kandi gatandukanye mu mubiri wacu; harimo gufasha igogora no kuregera ubushyuhe bw’umubiri ndetse no gusukura umubiri.
Inkuru wasoma: Ni iki inyamaswa zirusha abantu?
Ubwonko bukoresha ingufu (energy) nyinshi kugira ngo bukoreshe umubiri w’umuntu rero uburyo bugaruzamo izi mbaraga ni mu mazi yinjira mu mubiri.
Ikibazo cy’uyu munsi kiragira kiti; Ese umuntu ashobora gutungwa n’amazi gusa atarya? Ese niba bishoboka yabaho igihe kingana gite?
Ese umuntu ashobora gutungwa n’amazi gusa nta biryo?
Birashoboka cyane rwose ko umuntu ashobora kubaho atarya ahubwo anywa amazi gusa, no muri iyi minsi birakorwa cyane n’abantu bashaka gutakaza ibiro (weight loss).
Ndetse n’ubushakashatsi bumwe na bumwe bugaragaza ko ubu buryo bwo kunywa ku mazi gusa utarya hari akamaro bwagirira umubiri harimo nko:
- Kugabanya umuvuduko w’amaraso (Blood pressure).
- Ibyago bicye byo kurwara indwara zidakira (Chronic diseases)
- Bifasha umubiri gucungana n’ihindagurika ry’isukari yo mu maraso (Insulin sensitivity).
- N’ibindi byinshi.
Indi nkuru wasoma: Ubutumwa buri inyuma y’ibirango by’inganda zikomeye
Gusa n’ubwo ubu buryo bufite akamaro ariko nanone bufite n’ingaruka ku mubiri w’umuntu igihe birengeje urugero nko gutakaza ubwenge igihe uhagurutse (orthostatic hypotension).
Ese umuntu yamara igihe kingana iki atunzwe n’amazi gusa?
Tumaze kubona neza ko bishoboka ko umuntu ashobora gutungwa n’amazi gusa nta kiribwa na kimwe akojeje mu kanwa.
Ariko se ibi byamara igihe kingana iki? Ese umuntu aramutse aretse kurya ariko afite amazi yabaho igihe kinini? Reka tubirebe.
Inyandiko y’umushakashatsi Pia Kottusch ivuga ko umuntu abayeho atanywa atanarya yamara hagati y’iminsi 8 na 21.
Icyakora umuntu atunzwe n’amazi gusa ashobora kugeza ku mezi 2; ibi ariko nanone byaterwa n’impamvu zitandukanye nk’imyaka, igitsina, ibiro ndetse n’ibindi byinshi.
Indi nkuru wasoma: Ibibuga by’indege 10 bya mbere binini ku isi.
Nta bushakashatsi bwisumbuye bwakozwe kugira ngo hamenyekane igihe cya nyacyo kuko bitemewe gukorera ku muntu ubushakashatsi buganisha ku rupfu.
Ariko nanone umuntu abaye anywa ku mazi ashobora kubaho igihe kigera ku mezi abiri, hari n’umugore wamaze iminsi irenga 47 atarya ahubwo yinywera amazi gusa.
Icyakora inzobere mu buzima zemeza ko kunywa gusa utarya atari byiza. N’iyo wabikora ni byiza ko igihe umara utariye cyaba hagati y’amasaha 24 n’iminsi itatu igihe wakabije.
Ese wowe wumva ibi wabishobora ukaba wamara iminsi ingahe utarya ahubwo wikoreshereza immbaraga ukuye mu mazi gusa?
Niba ukunda inyandiko za Menya ushobora kujya umenyeshwa muri Email yawe mu gihe inyandiko nshya zasohotse bitakugoye. Nyura muri form iri munsi!


text:
Mu mico y’abantu ukunda gusanga akenshi batekereza ko umugabo uhora wisekera yaba akundwa n’abagore ariko burya siko bimeze abagore bakururwa cyane n’umugabo utuje bihagije nubwo badakunda umunyamwaga.
Ibyo tubisanga mu myanzuro y’inyigo yakozwe na Kaminuza yitwa University of British Colombia nk’uko byashizwe ahagaragara na site ya sciencedaily. Ngo abagore baba bakururwa cyane n’imvugo zidakoresha amagambo nko kwigaragaza wishimye, wihagazeho cyangwa se ufite isoni.
Byaragaraye cyane ko hari ihuriro rihambaye hagati y’amarangamutima no gukurura umuntu(attirance) ariko burya ngo ibitwenge by’umugabo ntibimugaragaza nk’umugabo waryohera umugore.
Abagabo bisetsasetsa n’abagore bishyira hejuru ngo ntibaryohera abashobora kubakunda(Moins attirants)
Nk’uko inkuru dukesha urubuga rwa gentside.com ibivuga, mu bantu 1000 bitabiriye ubwo bushakashatsi ngo bwakozwe ari ukwitegereza amafoto y’uwo mudahuje igitsina. Ayo mafoto yagaragaragaho uwo mudahuje igitsina afite ibyishimo, aho yagaragaraga nk’uwihagazeho ndetse n’aho yabaga agaragara nk’ufite isoni.
Icyagaragye ni uko abagore banezezwaga cyane n’umugabo wihagazeho ariko ugasanga useka unanagaragaza ibyishimo atabanyura bihagije, ahubwo ni igitangaza kuko benshi bishimiye abagabo bagaragaza udusonisoni.
Mu rukundo abagore baba bishakira umugabo ugaragara nk’uzabasha kubarengera no kubabera ingabo y’umutamenwa.
Nk’uko Alec Beall ndetse na Tracy bagize uruhare rugaragara muri ubu bushakashatsi babivuze, ngo abagabo bihagazeho kandi bagaragara nk’abafite ingufu nibo abagore bihitiramo muri bose kuko berekana ubushobozi bwo kuba abarinzi beza.
Ikindi cyatangaje abakoze ubwo bushakashatsi ni uburyo byagaragaye ko ari abagabo ndetse n’abagore bose bakunda umuntu ugaragaza isoni cyane. Ibi ngo ni uko umuntu ufite isoni aba yerekana akamuri ku mutima bityo bikaba byakoroha kumugirira icyizere.
Video Abakobwa Beza
Ubushakashatsi:abagore bikundira cyane abagabo b’abarakare!
Mu mico y’abantu ukunda gusanga akenshi batekereza ko umugabo uhora wisekera yaba akundwa n’abagore ariko burya siko bimeze abagore bakururwa cyane n’umugabo utuje bihagije nubwo badakunda umunyamwaga.
Labels: ubushakashatsi, urukundo


text:
Ni kenshi abakuru bakunze gutunga urutoki abakiri bato mu kwangiza ururimi, by’umwihariko abahanzi bakurikirwa na benshi biganjemo abakiri bato n’urubyiruko.
Ikiganiro urukumbuzi gikunzwe na benshi gihita kuri KT Radio buri wa gatandatu kuva mu masaha ya mu gitondo kugeza saa sita z’amanywa, cyibanda ku buzima bunyuranye bw’ibihe byahise.
Abatuye mu Karere ka Kirehe mu Ntara y’Iburasirazuba, bafata ururimi rw’ikirashi nk’umutungo ukomeye, kuko rubafasha gusabana no guhahirana n’igihugu cy’abaturanyi cya Tanzaniya mu buryo buboroheye.
Kuvuga no kwandika ikinyarwanda cy’umwimerere, ni ingingo ikunze kugarukwaho mu biganiro bitandukanye bitambuka ku ma radio na televiziyo anyuranye cyane cyane ku bantu bakunze kumvwa na benshi mu Rwanda.
Abahanga mu by’indimi bemeza ko Ikinyarwanda ari ururimi rwihagije nubwo hatabura gutira amagambo amwe n’amwe, ariko ngo abashaka kugaragaza ko ari abasirimu ni bo baruvangira amagambo y’indimi z’amahanga ngo berekane ko bize.
Guhera mukwezi kwa cyenda (Nzeri) uyu mwaka wa 2019 kaminuza ya Indiana muri Leta ya Indiana, muri Leta Zunze ubumwe za Amerika (USA), igiye gutangira kwigisha ururimi rw’Ikinyarwanda mu rwego rwo gufasha abana b’Abanyarwanda bavukirayo kumenya ururimi rw’igihugu (...)
Indagagaciro na kirazira ni imigirire n’imvugo z’umuco nyarwanda, zibuza abantu imigire,ingeso cyangwa se imyitwrire runaka, kuko nk’uko zibivuga uzirenzeho bishobora guteza umuntu, umuryango cyangwa igihugu ibyago by’uburyo butandukanye.
Imigani y’imigenurano ni ingeri y’ubuvanganzo nyarwanda,ivuga ku muco, ku mateka no ku mitekerereze y’Abanyarwanda. Ibyo rero bigenda uko ibihe bisimburana, bishatse kuvuga ko n’agaciro k’imigani kagenda gahinduka.
Pasiteri Gasare Michael ushinzwe itumanaho no kumenyekanisha ibikorwa by’umuryango wa Bibiliya mu Rwanda avuga ko ijambo ryose ryanditse muri Bibiliya rigira ibisobanuro byo mu buryo bw’umwuka n’uburyo bw’Umubiri.
Umuyobozi w’Itorero ry’igihugu, Bamporiki Edouard asaba abamwita Umutahira w’intore kubireka,bakamwita umukuru w’itorero cyangwa se perezida waryo, kuko ubusanzwe ngo nta mutahira w’abantu ubaho, ahubwo habaho umutahira w’inka.
Intebe y’Inteko y’ururimi n’umuco, isanga kutamenya ururimi, ubusirimu ndetse n’ubunebwe bwo gushakisha amagambo, ari intandaro y’ivangandimi mu Rwanda.
Intebe y’Inteko y’Ururimi n’Umuco yatangaje ingamba ifite zo kuzamura urwego rw’Ikinyarwanda ku buryo ruzaba ari rwo rukoreshwa cyane mu karere mu myaka 15 iri imbere.
Ibitangazamakuru bitandukanye byo mu Rwanda birahugurwa ku mikoreshereze inoze y’ururimi rw’Ikinyarwanda.
Ntihabose Ismael wari umuyobozi w’agateganyo w’Inama Nkuru y’Abahanzi (Rwanda Art Council) yongeye kugirirwa icyizere atorerwa kuyiyobora imyaka itanu.
Abanyeshuri biga mu ishuri rikuru ry’Ubumenyingiro IPRC Kigali barasaba ko hagira igikorwa kugira ngo ururimi rw’Ikinyarwanda rukomeze kuvugwa neza kandi rukomeze guhuza Abanyarwanda.
Abakinnyi ba filime mu Rwanda biyemeje gukora filime ivuga ku muco Nyarwanda mu rwego rwo kuwusigasira no kurushaho kuwukundisha Abanyarwanda.
Abanyehuye bifuje kugarura inteko y’abasizi nk’uburyo bwo gusigasira amateka y’Abanyarwanda ndetse no kubungabunga ururimi rw’ikinyarwanda.
Bamwe mu baturage bo mu Karere ka Musanze baravuga ko ababyeyi badafite inka n’amasambu abakobwa babo batabona abagabo kuko ntacyo bakura iwabo.
Bamwe mu basore bo mu karere ka Ngoma baravuga ko kuba ababyeyi babasaba gutaha kare batinda bakabakingirana bakarara hanze bibabangamira, bakaba ngo barahisemo kujya biyubakira "Ikibahima".
Rumwe mu rubyiruko rw’abasore bo mu Murenge wa Cyabingo mu Karere ka Gakenke bavuga ko bidashoboka ko umusore ashobora kubona umugeni atabanje kubaka inzu, nyamara ngo ubushobozi bwo kubaka inzu bubona umugabo bugasiba undi.
Abatuye Umurenge wa Mugomba mu Karere ka Gisagara bavuga ko impamvu bagiheka abarwayi mu ngobyi ya gakondo ndetse bamwe bakanayishyinguramo ababo, biterwa n’amikoro make n’imihanda y’igiturage itameze neza itemerera ibinyabiziga kugera hose.
Mu nama ku mabwiriza mashya y’ururimi rw’Ikinyarwanda yahuje Inteko Nyarwanda y’Ururimi n’Umuco hamwe n’abanyamakuru, abahagarariye abarimu n’abashakashatsi mu rurimi rw’Ikinyarwanda, bamwe bagaragaje ko bagenda basobanukirwa n’aya mabwiriza, ariko abandi bagaragaza ko batarabyumva kimwe (...)
Itorero Inyamibwa rikomeje kwimakaza umuco nyarwanda mu bana bato, aho mu biruhuko by’uyu mwaka bigishije abana bari hagati y’imyaka 7 na 16 bagera kuri 67 ibijyanye n’umuco nyarwanda.
Abasore bashaka kurushinga bo mu Karere ka Ngoma mu Murenge wa Jarama, baravuga ko inkwano ziri mu bituma bakoresha amafaranga menshi bitewe n’igisa nk’ibiciro byashyizweho ku bakobwa hashingiwe ku mashuri bafite.
Nyuma y’aho umuyobozi wa komisiyo y’igihugu y’itorero, Rucagu Boniface anengeye icyivugo cy’intore za Nyamasheke, kuri ubu ngo cyaba kigiye guhindurwa kugira ngo gihuzwe n’ibindi byivugo biri mu tundi turere tugize igihugu.
Ubwo hizihizwaga umunsi mpuzamahanga wahariwe umugore wo mu cyaro, umuco nyarwanda wagaragajwe nk’imwe mu nzitizi zituma abagore bo mu karere ka Gakenke badatera imbere.
Bwana Nkusi Deo niwe wagizwe Umunyambanga Nshingwabikorwa w’Urwego rw’Igihugu rushinzwe Intwari z’Igihugu, Imidari n’Impeta by’Ishimwe akaba asimbuye Amb Kamali Karegesa Ignatius.
Mu kagari ka Remera mu murenge wa Rusebeya ho mu karere ka Rutsiro, nta mugore wemerewe kurenza saa moya z’ijoro atarataha mu rugo. Iki cyemezo cyafashwe nyuma yo kubona ko abagore basinda bagataha amasaha akuze kandi ngo bigatanga isura mbi ku gitsina (...)
Ikigo cya Ecole Secondaire de Kigoma cyegukanye umwanya wa Nyampinga mu bigo by’amashuri yisumbuye bitanu biri mu murenge wa Ruhango akarere ka Ruhango byitabiriye irushanwa ryateguwe n’itorero Inganji Culture Savior.
Umuhanzi, umunyamakuru, umwanditsi wa filime ndetse akaba n’umunyamideli, Dady de Maximo Mwicira Mitali uzwi cyane ku izina rya Dady de Maximo, asanga amagambo meza y’urukundo yarateshejwe agaciro n’imvugo z’iki gihe aho kubwe yibaza icyo umuntu yakora kugira ngo abwire uwo akunda urukundo amukunda kandi bitabangamiwe n’imvugo (...)


text:
Ni kenshi usanga umusore cyangwa umugabo ufite agatubutse ndetse ukabona yishimirwa cyane kandi agakundwa n’abakobwa batagira ingano,hano ukaba wakwibaza niba koko abo bakobwa baba bazanwe n’urukundo bamufitiye cyangwa niba ari uko afite amafaranga menshi.
Burya hanze aha hari ubwoko bwinshi bw’abakobwa:Hari abagukundira uko uri, imiterere yawe cyangwa imico myiza wifitiye n’ibindi. Gusa muri iyi minsi usanga hari n’abandi benshi bakunda umusore kubera ubutunzi afite cyangwa amafaranga menshi ahembwa buri kwezi .
Nk’uko tubikesha urubuga Elcrema, hari ibimenyetso bishobora kukwereka ko umukobwa muri mu rukundo burya ko nta rukundo ruzima agufiteho uretse amafaranga menshi wifitiye, wowe ugasanga wibwira ko ukunzwe.
1.Ntajya agushishikariza kwizigamira
Umukobwa ugukunda by’ukuri yita ku hazaza hanyu kandi mugafatanya kuhategura. Kugushishikariza kwizigamira no kubitsa,gukoresha amafaranga neza ni bimwe mu bizakwereka ko umukobwa agukunda by’ukuri ,atari uko agukurikiyeho amafaranga ufite. Nubona umukobwa ashishikajwe gusa no kwakira amafaranga umuha, ntiyite ku hazaza hawe cyangwa ha mwembi, jya umwirinda hakiri kare.
2.Gutumiza nta rutangira cyangwa gushaka kurya no kunywa atitaye ku biciro.
Nusohokana n’umukobwa ukabona ari gutumiza atitaye ku giciro cy’ibyo atumiza cyangwa ngo abanze arebe niba bitagushyira mu mazi abira, cyangwa bikakugiraho ingaruka mbi ku mufuka wawe, ntuzashidikanye burya agukurikiyeho amafaranga n’ubutunzi si urukundo agufitiye.
3.Agundira ibye cyangwa akomere ku bye.
Ikindi kizakubwira ko umukobwa mukundana agukundira amafaranga cyangwa ubutunzi , ni uko atajya ashaka kugira na we uruhare mu mubano wanyu cyane iyo bigeze mu gihe cyo kugira na we icyo agufasha cyerekeranye n’amafaranga. Arakureka ukirwariza n’ubwo yaba afite icyo yagufasha. Aba akeneye kwakira ibiva iwawe , nta kindi aba yifuza.
4.Ahora ategereje kwakira cyangwa guhabwa.
Bene uyu mukobwa ugukundira amafaranga utunze, ntiyita ku byakubayeho mu minsi yashize byaba byiza cyangwa bibi, buri gihe aba ategereje ko umuha ikintu kiguturutseho kandi gifite agaciro.
5.Ntajya ashima ku byo umukorera byose.
Umukobwa utagufiteho urukundo rw’ukuri biragoye kumva agushimira kuko mwene uyu mukobwa ntashima ibyo umukorera. Iyo ugize icyo umuha cyangwa umukorera , ababinona nk’aho ari ibintu afitiye uburenganzira kandi biri mu nshingano zawe. Mwene uyu mukobwa kandi agushima gake cyane gashoboka , nabwo byagoranye. Mbese bisa nk’aho atabona uburemere cyangwa agaciro nk’ibyo umukorera.
6.Hari n’abandi bagabo bamuha impano kandi zihenze.
Burya iyo wa mukobwa wita ko ari umukunzi wawe adasiba kubona impano zinyuranye ahabwa n’abandi basore cyangwa abagabo,yarangiza ukabona akenera kandi n’izindi ziguturukaho, jya umenya ko agukundira umufuka wawe , si urukundo agufitiye.


text:
Bajya bavuga ngo urukundo ruruta byose, ibi nibyo byabaye kuri iyi couple ya Mugisha na Mukunzi bakundanye umwe akiri na muto cyane.Wumvise inkuru ya Mukunzi Raj Jules na Mugisha Nicky bamaze imyaka ine bakundana kugeza ubwo rushibutsemo inzu y’imideli bahuriyemo, uhita wumva uburemere bwarwo.
Mukunzi Raj Jules avuga ko we n’umukunzi we Mugisha Nicky bamenyanye ubwo uyu mukobwa yari afite imyaka 16 mu gihe uyu musore yari afite imyaka 20 y’amavuko. Uyu musore ngo yari asanzwe aziranye na mukuru w’uyu mukobwa wari ukiri muto ku buryo byamworoheraga kujya kumusura nta nkomyi.
Ati “Mubona nabonye ari umwari mwiza ufite inseko nziza, ureba neza, uteye neza, ufite ikinyabupfura niyemeza kuzajya njya kumureba kenshi. Gusa, kubera ikinyuranyo cy’imyaka namurushaga akiri n’umwana naje kumusaba ko dukundana arabyanga avuga ko akiri muto gusa kubera igikuriro nabonaga ari mukuru. Narakomeje ndahatiriza ambwira ko tuzakundana afite imyaka 18, agize 17 byaje gucamo dutangira gukundana. Icyo gihe hari mu 2017.”
Mukunzi avuga ko batangira gukundana babigize ibanga kugeza mu 2018 aho batangiye kujya babishyira ku mugaragaro kugeza mu 2019 aho bahisemo kubimenyesha ababyeyi nabo babiha umugisha.
Tariki ya 7 Ugushyingo 2020 Mukunzi Raj yatunguye Mugisha Nicky amusaba ko yazamubera umugore undi arabyemera. Mu minsi iri imbere baritegura kuzarushinga.
Mukunzi Raj yemeza ko yifuza ko urukundo rwabo ruzubaka amateka adasanzwe.
Kuri ubu batangije inzu ihanga imideli y’imyambaro yabo bise “NIRA” iri mu busobanuro bw’amazina yabo “NI” bivuga “Nicky” izina ry’umukobwa na “RA” yakomotse ku izina “Raj” bashaka ko imenyekana mu buryo bukomeye.
Mukunzi ati “Nabyo ni kimwe mu bintu twifuza ko urukundo rwacu ruzibukirwaho. Abana bacu bajya bareba imyambaro n’ibindi bikorwa byacu bizaba bishamikiye kuri brand bikababera urugero mu rukundo rwabo. Turifuza ko urukundo rwacu ruzamenyekana binyuze mu byo tuzajya dukora birimo imyambaro, amasakoshi n’ibindi.”
Mu byifuzo byabo bavuga ko batekereza ko iyi ’brand’ yazaba muri zimwe mu zikomeye mu Rwanda no hanze mu gihe kiri imbere.
Src:igihe


text:
Sosiyete y’Abanya-Koreya y’Epfo ikora ibikoresho by’ikoranabuhanga,LG, igiye kugirana amasezerano n’iy’Abanya-Canada ikora imodoka, Magna, ngo bafatanye gukora imoboka zifite ikirango cya Apple.
9To5 Mac yatangaje ko ayo masezerano azaba yakozwe mu mpera z’uyu mwaka, Apple isanzwe izwiho ibikoresho by’ikoranabuhanga birimo telefoni na mudasobwa ikazaba ari yo mukiliya w’imena.
Mu ntangiriro z’uyu mwaka byari byatangajwe ko Apple ishaka kugirana amasesezerano ya miliyari 4$ na sosiyete za Kia na Hyundai zikora imodoka, ariko muri Gashyantare zitangaza ko zitakiri mu biganiro nayo.
Bivugwa ko Apple yifuza ko imodoka izakorwa yazayitirirwa maze sosiyete zayikoze zikabarwa nk’izabigizemo uruhare, ari nayo mpamvu izo zizwi zabyanze maze igahitamo gukorana n’izidasanzwe zifite amazina akomeye mu byo gukora imodoka.
Apple ya Tim Cook abenshi bayimenye kubera ibikoresho byayo by’ikoranabuhanga biba byivugira mu mikorere, bituma yizerwa cyane. Ubwo buhangange bwayo irashaka kubugeza no mu isoko ry’imodoka, aho ifite gahunda yo kuzaba yamaze kwikorera imodoka ikoresha amashanyarazi mu 2025.
SRC: IGIHE


text:
Iyi ni inkuru ushobora kuyifata nk’inkuru y’urwenya rwo kuruhura umutwe ariko ikaba yanatuma umuntu arushaho gutekereza kandi akagira icyo yunguka mu bitekerezo bye.
Umunsi umwe umugore yagiye guhaha, ageze aho agomba kwishyurira afunguye isakoshi umukozi w’iduka abonamo telekomande, ananirwa kwifata aramubaza ati : “Buri gihe se witwaza telekomande ?” Umugore aramusubiza ati : “Oya si buri gihe, ariko umugabo wanjye yanze kumperekeza guhaha ashaka kwirebera imipira y’I Burayi, mpitamo kuyimutwara”
Isomo : Ntukirengagize guherekeza no gushyigikira umugore wawe mu bimushimisha atazaguhima
Inkuru irakomeza… Umukozi w’iduka yarasetse, nyuma afata bya bindi umugore yari aguze byose arabisubirana. Umugore yarumiwe amubaza icyo abikoreye. Umukozi ati : “Umugabo wawe yafunze ikarita yawe ya banki wari ugiye kwishyuriraho none ntikora….”
Isomo : Ntukigere usuzugura ibishimisha umugabo wawe
Inkuru irakomeza… Umugore yahise asohora ikarita ya banki y’umugabo we kuko yari yayitwaje, aba ari yo yifashisha, asanga yo umugabo atibutse kuyifunga.
Isomo : Ntugasuzugure ubushobozi n’ubushishozi by’umugore wawe
Inkuru irakomeza… Umugore amaze gushyira ikarita mu mashini, hahita hiyandikamo ngo ‘SHYIRAMO UMUBARE W’IBANGA TWOHEREJE KURI TELEFONI YAWE’…..
Isomo : Iyo umugabo ageze aho yenda gutsindwa, ntihabura aho hafi ikimutabarira
Inkuru irakomeza… Umugore yamwenyuye gato yikoza hanze nk’ugiye kwitaba telefoni ihamagaye mu isakoshi ye. Ni iy’umugabo we yari yakiriye ubutumwa bugufi yohererejwe. Na yo umugore yari yayitwaranye na telekomande kugirango umugabo ataza kumuhamagara yibereye mu isoko. Yaragiye yishyura ibyo yahashye, yitahira anezerewe.


text:
Nk’uko bikubiye mu nkuru zimwe zo mu minsi ya vuba ishize, ubushakashatsi buvuga ko abarenga bibiri bya gatatu mu rubyiruko baryama bambaye ubusa mu gihe 40% gusa by’abageze mu myaka ya za 70 baryama nta myenda yo kurarana bambaye.
Dogiteri Nerina Ramlakhan, impuguke mu bitotsi, agaragaza ingaruka kuryama wambaye imyenda bishobora kugira.
Yagize ati:
“Buri muntu afite umwihariko we. Buri muntu afite uburyo asinziramo kandi dusinzira iyo twumva dutekanye.”
“Abantu bamwe ntibakunda kutagira icyo bikinga mu gihe abandi bo ntacyo biba bibabwiye na busa.””Ubundi uko byagakwiye kugenda, ni uko ibyo wiyoroshe bigomba kuba bikonje kurusha ubushyuhe bw’umubiri wawe kugira ngo usinzire neza.”
Dogiteri Ramlakhan atanga inama ko waba urara wambaye imyenda cyangwa se ntacyo wambaye, kurara ku isaso ikozwe mu ndodo z’umwimereri bifasha mu kurinda gushyuha birenze urugero.
None hari ingaruka zo kurara wambaye ubusa?
“Nta mpamvu n’imwe ntekereza ko yatuma biba bibi kubikora …. niba biguha amahoro, bikore.”
Nubwo bwose kurara wambaye ubusa bishobora koroha kubikora, ariko ngo ni ingenzi – niba uraye ahantu hatari mu rugo iwanyu – kuzirikana niba byanogera abandi mu gihe byaramuka bibaye ngombwa ko ubyuka vuba hagati mu ijoro!
Dore inama 5 Dogiteri Nerina Ramlakhan atanga zagufasha gusinzira neza:
1.Gufata ifunguro rya mu gitondo hashize hagati y’iminota 30 n’isaha imwe ubyutse: Ngo ni ingenzi niba wumva uhangayitse kugira icyo urya mu gufasha urugero rw’isukari yo mu maraso kujya ku rugero rumwe.
2.Kugabanya gufata ibisinziriza: Kugabanya kunywa ikawa n’ibindi ushobora gusimbuza ibiryo bisanzwe.
3.Kunywa amazi: Umubiri ugizwe n’amazi ku gipimo kirenga 60%, rero ngo wakwiha intego yo kunywa nibura amazi arenga litiro ebyiri buri munsi. Umutobe ufunguye n’icyayi giteguwe mu byatsi ni byiza ariko ikawa n’icyayi gisanzwe ngo si byiza.
4.Gabanya gukoresha ikoranabuhanga: Ngo gererageza uruhuke gukoresha telefone ku munsi, nturarane nayo cyangwa ngo ibe ari cyo kintu cya mbere ufungura mu gitondo ubyutse. Hanyuma ngo urebere televiziyo ahandi hatari mu cyumba cyo kuraramo. Gerageza uruhure ubwonko bwawe.
5.Nibura amajoro 3 cyangwa 4 mu cyumweru, gera mu buriri hakiri kare. Ngo si ngombwa ko uhita usinzira ukigera mu buriri. Ushobora kuba usoma igitabo cyangwa utekereza ku ko umunsi wakugendecyeye.


text:
Inyigisho yo ku wa kabiri, icyumweru cya 27 gisanzwe, C, 2013
Ku ya 08 Ukwakira 2013 – Mwayiteguriwe na Padiri Cyprien BIZIMANA
AMASOMO: 1º. Yonasi 3, 1-10; 2º. Lk 10, 38-42
Inkuru ya Yonasi dusanga mu Byanditswe Bitagatifu ishobora kutubera icyitegererezo natwe abantu b’iki gihe. Ninivi umurwa mukuru wa Ashuru yari ikirangirire mu bugizi bwa nabi kuva aho Abanyashuru batereye Samariya bakayihindura umuyonga mu mwaka wa 721 mbere ya YEZU KRISTU. Abayisiraheli bari barishyizemo iryo hanga bagahora bategereje ko rizahura n’ibihano bikaze. Yonasi yatumwe yo kwamamaza ukwisubiraho ngo batarimbuka ariko abanza guseta ibirenge kuko mu mutima we yifuzaga ko abo babisha banangira bakazishyura ibibi bakoze.
Mu gihe turimo, Ninivi yadushushanyiriza ubugome bw’amahanga amwe n’amwe ashoza intambara maze ubuzima bw’abantu bukononekara. Yonasi na we yadushushanyiriza abantu bashinzwe kwamamaza ukwisubiraho no kugendera mu nzira y’Ukuri Imana ishaka, nyamara kubera impamvu zinyuranye z’amarangamutima bakarangwa n’ukubera cyangwa gushimagiza ibibi. Ubutumwa Yonasi yatorewe, ni ukurenga inabi yagiriwe umuryango we maze agasabira umukiro abanzi bahemukiye abasekuruza be. Icyo abantu biyemeje gusohoza ubutumwa bw’Ingoma y’Imana muri iki gihe basabwa na YEZU KRISTU, ni ukurenga ibitandukanya abantu maze bakamamaza ubutumwa bw’Ingoma y’Imana nta gutinya ibitotezo, nta no kwifuriza ababisha urupfu ahubwo bakabasabira guhinduka no guharanira amahoro nta nabi. Ubutumwa bwa Yonasi bwari buteye ubwoba kuko yasaga n’ubahahamura avuga ko hasigaye iminsi mike nka mirongwine bakarimbuka! Twebwe ntawe udutera ubwoba, baratureka tukibera mu byo twishakiye kandi nyamara nta muntu n’umwe uzi igihe azahingukira imbere y’intebe y’Uhoraho…Si We uzaducira urubanza, ni twe tuzasanga tudakwiye kwicarana na We mu ijuru maze tuzirohe mu muriro utazima cyangwa Purugatori ityaye bitewe n’ibyo tuzaba twarakoze. Ni ngombwa gusabira abashinzwe kuyobora abandi mu izina ry’Imana ishoborabyose kugira ngo bahorane umurava wo gutega amatwi Ijambo ryayo, kwivugurura no kwerekeza abo bashinzwe mu Mukiro nyawo, nibiba ngombwa babacyahe aho kugira ngo bazarangwe n’amarira ubuziraherezo.
Byabaye mahire, ubutumwa bwa Yonasi bwarumviwe kuva kuri rubanda rwa giseseka kugera ku mwami. Uwo mwami agaragaza ubushake bwo kuvana abo ashinzwe mu cyaha. Iteka rye ryatangajwe ku buryo budakuka: “Abantu n’inyamaswa n’amatungo…nibitakambire Imana n’imbaraga zose, maze buri wese areke imigirire ye mibi, n’urugomo rwitwaza amaboko…maze ntitube tugipfuye”. Iyaba no mu gihe turimo abantu bose cyane cyane abakomeye bumvaga ubwo butumwa, ingorane nyinshi turimo zarorera amahoro n’ituze bigahinda. Inyigisho zitangwa na Kiliziya si ibintu bisobanura imico isanzwe y’abantu, ahubwo ni inzira Kiliziya yerekana kugira ngo abantu bamenye YEZU KRISTU baronke imbaraga zo gutsinda inabi n’andi mabi yangiza ubuzima agatandukanya n’ubuzima nyakuri.
Dusabe cyane kugira ngo inyigisho za Kiliziya zihore zitanganwa umwuka wa gihanuzi. Dusabe kugira ngo abayobozi b’ibihugu bazakire bamenye ko Amahoro aturuka ku Mana, bose bapfukame bayiramye maze bagakire. Dusabe umutima w’isengesho wegerana icyizere YEZU KRISTU nka Mariya twumvishe mu ivanjili ya none. Nibitaba ibyo abantu bazata igihe cyabo bahibibikanira ibizabakoraho. Dusabire ababyeyi bashobore kurera abana babo mu nzira izabageza kuri Mahoro YEZU KRISTU.
Nihasingizwe YEZU KRISTU mu mitima yacu. Umubyeyi Bikira Mariya aduhakirwe maze abatagatifu Pelajiya, Lawurensiya, Tayisi na Aritemoni badusabire.


text:
ABANYARWANDAKAZI TUGOMBA GUTANGIRA IBIKORWA BY’AMAHORO DUHEREYE KU BAGABO N’ABASORE B’ABANYARWANDA.
Intambara iteka zateye ibibazo mu bana b’u Rwanda birakara kuva kubw’Umwami Ruganzu wa Kabili Ndoli,ngiyo Rucunshu… kugeza ubu mu 2019.
A.Mu kwitabira ibikorwa by’amahoro,abanyarwandakazi bose kuva kuwa 01 Nyakanga 2019,itariki u Rwanda rwigengeyeho niba twumva uburemere bwabyo,dusabwe gufatira ibihano abagabo n’abasore bigize ntibindeba n’intakoreka mu rugamba rw’amahoro duhagarika kubumbulira amaguru ibigwali by’abagabo n’abasore.
B.Ntibyumvikana ukuntu hari ababyeyi nkatwe bamaze imyaka 25 mu Magereza abandi 28 babungera bazira ubusa,abiruka mu mashyamba boshye ibikoko banafatwa ku ngufu,abicuruza kubera ubukene bigeretseho n’ibikorwa biteye isoni biba ku mugaragaro mu Rwanda bikorerwa abo duhuje uko Nyagasani yaturemye;uburyo twakomeza gutetesha ibigwari tutabifatira ibihano.Ari Umuhutu,Umututsi n’Umutwa mu Rwanda no mu mashyamba bambuwe ubumuntu na FPR.Abacu bishwe bagizwe ibicuruzwa.Imisoro,imisanzu,amashuri,ubuvuzi,ubuhinzi n’ubworozi …byose byahindutse isayo yamize rubanda.Harya ngo umusonga wundi ntukubuza gusinzira! Iby’iwacu birarenze usinzira ntacyo yibajije ni umurwayi ukwiye kujya mu baganga bita ku ndwara z’ihungabana ritagaragara.
C.Hari abambwiye ngo basaza bacu baduta bakajya ahandi;bizamenywa ku isi kuko nta mwari n’umubyeyi uzakingurira ibigwari yewe n’abicuruza bazabimenya !!!Yaba uwubatse,umupfakazi,uwatandukanye n’utarashaka ubu butumwa burabareba. Muduhe ibitekerezo kandi ntibushingiye ku ishyaka,umuryango runaka,ni igikorwa kireba buri mubyeyi n’umwari ushyira mu gaciro.Ibiducamo ibice tubyirinde tube nka « Mouvement » ya ba « Jilets Jaunes » mu Bufaransa.
D.Ntituruta Victoire Ingabire uheruka kubaka urugo akiri i Burayi .Yashoboraga kuhaguma ubuzima bugakomeza kurusha benshi muri twe.Ese abagabo bo bibaza bene wabo nka ba Mushayidi Déogratias,Docteur Niyitegeka Théoneste none hikubiseho n’umusore Sankara Callixte uri mu mazi abira naho abandi bari gukina kuri Watsapu mu bazungu no mu bihugu bya Afurika, Aziya na Austaliya.
E.Tugomba kwiga uko twigaragambya i Bruxelles,Genève, New York, Paris, Moscou, Ottawa, Pretoria, Sydney, Lyon,Washington , Oslo n’ahandi.Abanyepolitiki bacu bameze nk’Abajenerali batagira ingabo.Bashyira hamwe gute abayoboka amashyaka ari ntabo ngo babotse igitutu.Njye sinabagaya babuze abanyarwanda bari mu mahanga. Ntacyo amahanga ataduhaye nitwe twinaniwe.
F.Nidutinyuke tuzambare imyenda ihisha imyanya y’ibanga murebe ku isi itumva umubyeyi n’umwari w’i Rwanda.N’ubundi ku mapiscines niko dukora nta kibi kirimo kimwe n’imyambarire runaka.
G.Noneho icy’ingenzi tuzabikora tugamije gutabara atari ukwinezeza no kwiyerekana. Abakuru b’ibihugu bazadutumaho naho nituguma mu bikoni,amakwe,iminsi mikuru, amazimwe n’ibindi ni ukuri tuzabazwa amaraso y’abanyarwanda bari mu Rwanda no mu Mashyamba.Ibikorwa by’amahoro bikozwe na benshi biruta intwaro Amerika itunze.
H.Abagabo n’abasore batinya gutabara mu mahoro no gufata umuheto koko twabita iki?Murantuka kahave ariko simbura abanshyigikira. Kurya, Kunywa,Kugura Amazu, Gukora cyane cyangwa kunebwa cyane,Gukwiza Impuha, Inzangano, Gusuzugurana mu mago,mu bubari no ku materefoni mutava aho muri mwibwira kw’agatsiko kabyitayeho ka bariya bicanyi b’i Kigali bica ururo n’icyatsi.
I.Abagabo n’Abasore ntibitabira imyigarambyo ikozwe mu mahoro kandi intwaro ya mbere ni iyo izindi zikaza nyuma zirimo itangazamakuru, ibitabo,ibiganiro mbwirwaruhame,Sitini,Kwigisha abo mu Rwanda gukomanyiriza agatsiko mu mayeri mu rwego rw’ubukungu…Abagabo n’Abasore ntibasobanura ikibazo cy’u Rwanda mu turere babamo mu mahanga .Abagabo n’Abasore bacu babuzemo ba Matata Joseph n’abandi banyapolitike babyimeje nk’igihumbi barwanira hirya no hino.
J.Umuntu nka Sezibera wamaze abantu akabatera ubwoba.Niba mudahagurutse mu bikorwa by’amahoro indege zirajya zibamena i Kigali buri munsi guhera umwaka utaha muzira ubusa.Ubwenegihugu bw’amahanga mwiratana,agatsiko kabugize ubusa kanyuze mu Bayahudi bamwe n’abazungu.Maze musange abo mwanze kurengera mu mahoro buzuye ibigo by’iyicarubozo mutinya kubi.Bamwe mwanabibayemo nayo mashyamba.
K.Ibi ntibireba abari n’abategarugoli bo mu Rwanda no mu Mashyamba.N’ubundi abagabo n’abasore baho nabo ubwabo bifitiye ibibazo byuwo mukino ukinwa n’abijuse.Abo mu gatsiko nibo bijuse nk’Abatutsi n’Abahutu bari hanze aha. Abatwa ni mbarwa.
L.Twungurane ibitekerezo maze kuwa 1 Nyakanga 2019 ibigwari by’abagabo n’abasore bikanirwe ibirukwiye kandi bazabone duseruka nka Ndabaga turi benshi.Ibikorwa biruta amagambo. Nibitunanira tuzitwa Ibigwarikazi.Njye nizeye umubyeyi n’umwari w’i Rwanda.
Tubiture Imana y’ i Rwanda.
Jeanne Mukamurenzi,
Norvège.
One thought on “Jeanne Mukamurenzi arahamagarira abategarugori gutangiza Revolisiyo ihereye mu mbere !”
-
Mukamurenzi ko mbona bitoroshye ibyo uvuga?Ahubwo byo,nimuhaguruke turabajya inyuma. Alla ntiyurukanye Bashir se kureba?Gusa ndakumva pe.Ibyabo iyo bije no intambara ni mwe bisenya cyane. Ni ngombwa rwose gukanguka.Ariko kutatubumburira amaguru,Sinzi niba Hari icyo byatwara kariya gatsiko ahubwo nimuduhate ubushake muhaguruke.Humura kdi Hari benshi barikuza bagera ikirenge my cya Ingabire ,wowe,ba leonila ba Diani…Njye ndagushyikiye cyane kuri icyo cyo guhaguruka pe tukajya mu muhanda no ku rugamba, ariko ntimuterwe NGO namwe mwitere .Igihe cyo kirimo kiregereza.
Laisser un commentaire
Votre adresse de messagerie ne sera pas publiée.
Commentaire
Adresse de messagerie
Site web
Prévenez-moi de tous les nouveaux articles par e-mail.


text:
Sylvestre Uwibajije
« Nibyiza ko umuntu udafite icyo yungura abandi yareka kubatesha igihe asebanya cyangwa asenya ibyo undi yakoze mu gutanga umusanzu we! », Niyibizi Michel
Ariko se Bwana Michel,
Umuntu azajya azana théories non scientifiquement vérifiables ngo duceceke kuko arimo gushaka umuti w’ibibazo by’u Rwanda? Ejo wavuze ko ngo ntakiri uwo wari uzi kuko navuze ibyo udashaka kumva kuri iyi théorie « Win-Win Deal » ya Amb. Uwibajije? Ngaho wowe unga mu rye udukorere démonstration yawe utwereke ukuntu mu Rwanda « Win Win », cyangwa « gangant- gagnant » ishoboka dans l’état actuel des choses? Nk’uko nabivuze, ndongera kukumenyesha ko « Négociation Win Win « ari théorie académique développée par les Universitaires américains Roger Fisher et William Ury, ikaba ikoreshwa mu gukemura impaka n’amakimbirane [ résolution des conflits] muri za négociations assistées ou non par la médiation internationale, haba mu bucuruzi, muri politiki yemwe no muri diplomatie. La méthode « win-win » ifite les règles ziyigenga,kandi ku bindeba nagaragaje ko zituzuye muri initiative ya Amb. UWIBAJIJE nerekana uburyo udashobora kuvuga win win dans des négociations asymetriques kuko muri iyi théorie, les rapports de force ni aspect incontournable, ibi nibyo nerekanye ko bidahari nerekana ko turi muri contexte « win-lose » kandi de façon définitive puisque le FPR depuis les accords d’Arusha n’a jamais montré qu’il a personnellement intérêt à ce que l’autre [ses interlocuteurs] gagne aussi.
À moins que RPF basi yakwemera bikaba win-lose de façon alternative. Bibaye ari ibi, l’on peut tolérer kuko iyo iba ari ibyo bita asymetrie ou déséquilibre temporaire. Par ruse ou la force, le négociateur compétitif soutire le maximum d’un adversaire agatanga le moins possible en échange. Niyo schema jyewe mbona en l’espèce nubwo numvise Amb. Uwibajije avuga ngo « nababwiye [ abo bahuye] ko twebwe icyo tugamije atari ubutegetsi n’imyanya ». Nonese izo négociations zizaba zigamije iki? Kujya mu Rwanda gusa?
Dore Win-Win, bivuze ko uba ufite deux gagnants au lieu d’un perdant et un gagnant. Objectivement, l’on peut dire que l’approche est intéressante mais comme le disent les Prof. Roger Fisher et William Ury, « You scratch my back, I’ll scratch yours », bishobotse iwacu se ninde wabyanga? Nshimira mu mugongo kuko ntabasha kuhikora nanjye ndagushimira mu wawe kuko utabasha kuhikora, ninde utabishyigikira? Ubonye niba ari uko twabonaga ikibazo twese! Gusa icyo RPF nayo igomba kumenya iyo ukoresheje intimidations cyangwa forces excessives quels que soient les résultats obtenus, iyo négociation hari abahanga bavuga ko iba ari « Lose-Lose » aho kuba Win-lose nk’uko bamwe babyibeshya. Iki nanjye ndacyemera à quelques pourcentages kuko hari igihe un négociateur compétitif yibeshya ko yatwaye byose alors qu’en réalité nta na kimwe aba afite kuko l’autre interlocuteur yibeshya ko ari perdant après X temps aba ashobora kuzamugwa gituma akabijyana byose.
Ngibyo, naho rwose jyewe sinanga ko abanyarwanda bahura cyangwa se twahura ngo tuganire ku bibazo igihugu cyacu gifite dufatanyirize hamwe kubishakira umuti, mais ibyo ntibigomba gukorwa sur base des théories erronées. Ibi nibyo navuze, sinon ntawe ndwanya cyangwa ngamije guca intege kuko twese icyo turangaje imbere ni ukugira igihugu twifuza kandi abanyarwanda twese twibonamo nta za SOHOKA NAJE cyangwa ngo abantu bongere kuririmba za ndirimbo za wa mubyeyi ngo « ESE NONE TWAZA MWAJYA HE? ».
Nibaza ko abantu bakwiye kwemera kureba les réalités en face aho kwamagana twebwe tuvuga uko tubona ibintu cyangwa bigomba kugenda selon les expériences et règles établies. Nawe se umuntu uramubwira uti umuhanda ugiye gucamo uranyerera tekereza neza wubake umushinga wawe sur des bases solides cyangwa uhindure inzira, bati kera twarakwemeraga none ubu isura yawe yaratakaye, kuki kubera ko uvuze ibyo tudashaka. Erega icyo abantu mugomba kumenya iyo uzanye igitekerezo controversée nta yindi mpongano yawe uretse kureka twebwe abaturage basanzwe barebwa n’ibyo mukora mwe bakuru tukagira icyo tuvuga ko byo mudukorera. Ahubwo nimutumare impungenge dufite ariko mwekutubwira ko ibyo twavuze bitagomba kuvugwa.
Mugire amahoro y’Imana kandi mfite ibyiringiro ko umunsi umwe Imana izongera kwirirwa ahandi igataha i Rwanda.
Evode Uwizeyimana


text:
GUSOMANA BITA KATRINA (The Katrina Kiss)
Katrina ni serwakira yayogoje Amerika mu bihe bishize. Ubu bwoko bwo gusomana bwuzuramo amazi menshi mu kanwa no ku munwa. Ku buryo nyuma yo gusomana usanga abantu buzuye amazi hose ari ngombwa gushaka igitambaro ngo bihanagure cyangwa bakajya koga. Ni byiza kumira mbere yo gusomana ngo ugabanye amacanshwe mu kanwa.
GUSOMANA KW'ICYUGU(The Iguana Kiss)
Ni ugusomana n'umuntu ufite iminwa yumye ku buryo umusoma igushwaratura. Birakwiye gutegura iminwa no kuyoroshya mu buryo bushobotse nko gusigaho ka vaseline.
Usanga usomana ururimi rwamunaniye kurucunga ku buryo arujombagura mu kanwa k'umukunzi we nk'imashini idoda akaruzengurutsa hirya no hino mu kanwa..
GUSOMA MU BUVUMO(The Cave)
Umukunzi umwe aba yabumbuye umunwa we ku buryo ururimi rwawe ntaho ruhurira n'umubiri wo mu kanwa ku buryo wagira ngo urimo kwisoma. Icyo gihe imibiri ntikoranaho mu kanwa nta n'uburyohe buboneka.
GUSOMA UMUGABO UTIYITAHO(The Dirty Harry)
Ni ugusomana n'umugabo ufite ubwanwa bugufi buhanda, ugasanga nyuma yo gusomana umugore arimo kokerwa ku mubiri we woroshye. Birakwiye ko umugabo ategura imisaya ye nta hande umubiri w'umugore.
GUSOMA MU NKANKA(Trolling for Tonsils)
Hari abasomana bagakurayo ururimi rwose bakarugeza mu nkaka z'umukunzi ku buryo bamubuza guhumeka. Si byiza. Gabanya ururimi rwawe.Gusomana ni ukwishimisha.
GUSOMANA K'URUPFU(The Kiss of Death)
Uzi gusoma umuntu ugasanga mu kanwa ke hanuka nk'inyama ziboze! Oza mu menyo kandi ujye uhindura uburoso bw'amenyo buri mezi atatu.Ikindi ugomba kumenya ni uko abantu batanywa itabi badashimishwa no gusoma abarinywa. Irinde kurya ibiryo bigira impumuro ikomeye nk'ibitunguru mbere yo gusomana keretse ahari mwabisangiye. Irinde gusomana wasinze uzi neza ko uwo musomana mutasangiye! Buri gihe ugomba gukora ibishimisha mugenzi wawe. Iyo atishimye nta byishimo aguha.
Gusomana kwiza ni uko umuntu yibuka na nyuma yo kubikora. Gusomana ni uburyo bwo kwerura ibyo utakwatuza amagambo nko kumubwira uti"ndagukunda, uramuke,mpora ngutekereza." Itegereze uko umukunzi wawe amerewe igihe murimo gusomana ugire ibyo uhindura ukurikije uko ubona amerewe.
Video Abakobwa Beza
Uburyo 6 Bwo Gusomana Ugomba Kwirinda
GUSOMANA BITA KATRINA (The Katrina Kiss)


text:
Abantu bose baturutse mu Rwanda murakaza neza kwifatanya natwe
Buri wese kugiti ke afite ubwiza bwe,kuberiki wahisha ikintu nkicyo? Igaragaze bitari murwanda gusa ahubwo kwisi yose!Umuntu wese urengeje imyaka 18 azatumirwa kuza kwifotoza kubuntu no kubona amahirwe yo kwitabira amarushanwa ya Lotto aho azegukana ibihembo bitangaje. Akaboneraho namahirwe yo kwitabira amarushanwa yo muri Lotto aho bazatsindira ibihembo bitangaje. Ahari ibikuranga\ imiterere cyangwa se umwihariko wuko ugaragara nibyo biri gushakishwa! Birashobokako uhagarariye ikigo runaka yagutoranya kubwumushinga bafite wo: kwamamaza,filime,ibiganiro bya televiziyo, clip zumuziki, nibindi. Ntango ari ngobwa ko uba mubanyamideli bambere nagato, kuberako inganda za filimi ndetse nizabamamaza zifite ururimi rwabo ndetse nibyo bagenderaho\bashaka cyangwa se bakurikiza. Kandi buri umwe wese muri mwe nuwagaciro. Kugirango witabire amafoto azafotorwa kubuntu, ugomba kwiyandikisha no guhitamo igihe cyiza kuri wowe wabonekeraho. Uzahabwa amakuru yose arimo aho amafoto azafatirwa,igihe azafatirwa byose kuri email yawe. Mwenyura kandi ube mumwuka mwiza. Wambare muburyo wahisemo. Niba ushaka, wazana imyenda myinshi nibikoresho bitandukanye ukajya ubihinduranya uko ushaka. Bizadushimisha kukubona ahazafatirwa amafoto. Ntuzacikwe namahirwe yimboneka rimwe yo kugaraga mumaforo azafatwa kandi nogutsindira ibihembo.Apply